Πρίγκιπας Harry - Meghan Markle: Η πρώτη τους δημόσια εμφάνιση! (βίντεο) - BORO από την ΑΝΝΑ ΔΡΟΥΖΑ - boro.gr\nΑρχική / More / Celebrity news / Πρίγκιπας Harry – Meghan Markle: Η πρώτη τους δημόσια εμφάνιση! (βίντεο)\nΠρίγκιπας Harry – Meghan Markle: Η πρώτη τους δημόσια εμφάνιση! (βίντεο)\nΣεπτέμβριος 26, 2017\tCelebrity news\nΠιασμένοι χεράκι-χεράκι και χαμογελώντας έφτασαν στον αγώνα τένις με αμαξίδιο, στα Invictus Games, που διεξάγονται στο Τορόντο.\nΟ πρίγκιπας και η ηθοποιός παρακολούθησαν μαζί τον αγώνα. Πρόκειται για αθλητική διοργάνωση στην οποία μετέχουν μέλη των ενόπλων δυνάμεων, που έχουν τραυματιστεί στο καθήκον.\nΚαι οι δυο τους ήταν ντυμένοι σε casual στιλ, όπως ταίριαζε στην περίσταση, για την οποία η Meghan Markle είχε επιλέξει ένα λευκό πουκάμισο και τζιν με σκίσιμο.\nΟι δυο τους δεν κρύβουν πια τον έρωτά τους. Φυσικά, τα φλας των φωτογράφων πήραν «φωτιά»!\nΟ Harry και η Meghan κάθισαν δίπλα-δίπλα και δεν σταμάτησαν στιγμή να χαμογελούν και να μιλούν. Έδειχναν πως δεν τους ένοιαζαν τα αδιάκριτα βλέμματα που παρακολουθούσαν κάθε τους κίνηση.\nΗ 16χρονη Olivia Cornal έδωσε στο ζευγάρι μια καρφίτσα της Νέας Ζηλανδίας και όπως δήλωσε, άκουσε τον πρίγκιπα Harry να εξηγεί στη Meghan τους κανόνες του τένις με αμαξίδιο στους Invictus Games, οι οποίοι διαφέρουν από τους συνηθισμένους κανόνες του αθλήματος.


Παύλος Δερμιτζάκης: «Εύχομαι τους υψηλούς στόχους που έχουμε βάλει φέτος στον Α.Ο.Κ. να τους πετύχουμε» | KAVALAGOAL.GR\n« Επιτυχίες και μετάλλια από τον Ν.Ο. Καβάλας στην ημερίδα κολύμβησης που διεξήχθη στην Θεσσαλονίκη\nΔιακρίσεις των αθλητών του Ο.Θ.Α.Κ. στην Αλεξανδρούπολη και κοπή της βασιλόπιτας »\nΠαύλος Δερμιτζάκης: «Εύχομαι τους υψηλούς στόχους που έχουμε βάλει φέτος στον Α.Ο.Κ. να τους πετύχουμε»\nΟ Α.Ο.Κ. ξεπέρασε με επιτυχία το εμπόδιο του Απόλλων Παραλιμνίου, στην πρεμιέρα του β’ γύρου του 1ου ομίλου της Γ’ Εθνικής, πήρε τη νίκη έστω και με το «φτωχό» σκορ (1-0) αλλά το σημαντικότερο είναι ότι έμεινε ζωντανός στο κυνήγι της ανόδου, σε απόσταση αναπνοής από το ρετιρέ του βαθμολογικού πίνακα.\nΜάλιστα από την πλευρά του ο τεχνικός των «αργοναυτών» Παύλος Δερμιτζάκης στις δηλώσεις που έκανε στην αίθουσα τύπου του σταδίου «Ανθή Καραγιάννη», μετά το τέλος του αγώνα μοίρασε συγχαρητήρια στους παίκτες του ενώ ταυτόχρονα ευχαρίστησε και τους καβαλιώτες φιλάθλους για τη στήριξή τους.\nΑναλυτικά στις δηλώσεις του ο προπονητής της Καβάλας Παύλος Δερμιτζάκης μετά την αναμέτρηση με τον Απόλλων Παραλιμνίου, δήλωσε τα εξής:\n-«Εύχομαι τους υψηλούς στόχους που έχουμε βάλει φέτος στην ομάδα μας να τους πετύχουμε. Πάνω σε αυτό το πλάνο δουλεύουμε καθημερινά όλοι μας με πολύ αγάπη και σύνεση. Θέλω να πω ότι αξίζουν συγχαρητήρια στα παιδιά και των δυο ομάδων. Προσπαθήσανε να μπούνε σε ρυθμούς σχεδόν μετά από ένα μήνα. Συν τις καιρικές συνθήκες που δε βοηθήσανε σε κανέναν τις δυο τελευταίες ομάδες. Εμείς είχαμε προγραμματίσει να λείπουν κάποιοι παίκτες με κάρτες στο ματς με την Ασπίδα που χωρίς να την υποτιμήσω θα ήταν ένα παιχνίδι ίσως με μικρότερο βαθμό δυσκολίας. Υπήρχε ένα ερωτηματικό για το πώς θα παρουσιαστεί η ομάδα. Τα αποτελέσματα και οι νίκες για μια ομάδα που κάνει πρωταθλητισμό είναι μονόδρομος. Πετύχαμε μια σημαντική νίκη η οποία είναι η 8η συνεχόμενη στο πρωτάθλημα. Θα προσπαθήσουμε να διευρύνουμε αυτό το σερί στη συνέχεια για να είμαστε στο στόχο που έχουμε βάλει. Είχαμε να αντιμετωπίσουμε μια ομάδα που έχει σοβαρότητα και αγωνιστική πειθαρχία. Έχει τους παίκτες που μπορούν να κάνουν ζημιά. Επάνω σε αυτό το πλάνο προσπαθήσαμε να είμαστε συγκεντρωμένοι σε όλη τη διάρκεια του παιχνιδιού. Θέλω να τονίσω ότι στο Α` μέρος ήμασταν καλοί, είχαμε την κατοχή της μπάλας. Πετύχαμε ένα γκολ και είχαμε τέσσερεις ευκαιρίες. Γνωρίζαμε στο β` μέρος ότι θα δεχτούμε πίεση από τον αντίπαλο που τον βοήθησαν πολύ οι αλλαγές που έγιναν. Εμείς ήμασταν σε δίλλημα αν έπρεπε να ενισχύσουμε την επιθετική μας γραμμή η την αμυντική. Πήραμε μια απόφαση να προσθέσουμε παίκτες στη μεσαία και αμυντική ζώνη. Είχε την κατοχή της μπάλας ο αντίπαλος και έκανε μια μεγάλη φάση στο 55`. Πήραμε αυτά τα ρίσκα που είναι μέσα στο ποδόσφαιρο. Είναι ένα τακτικό κομμάτι για να μπορέσουμε να προφυλάξουμε αυτό το ρευστό 1-0 με αποτέλεσμα να μην έχουμε την κατοχή της μπάλας. Δεν αρέσει στον κόσμο να μην κάνουμε επικίνδυνες καταστάσεις, ούτε βέβαια σε μένα, ούτε στην ομάδα.\nΚαμία φορά παίρνεις τα ρίσκα σου και στο τέλος κάνεις ταμείο. Να επαναλάβω ότι αξίζουν πολλά συγχαρητήρια σε όλα τα παιδιά και ευχαριστούμε τον κόσμο για τη στήριξη του. Τη νίκη την αφιερώνουμε όλοι μας στο φίλο μας τον Θανασάκη τον Μιγγίρη που όλα αυτά τα χρόνια βοηθάει και δίνει τα μέγιστα μέσα από τη ψυχή του για την ομάδα. Θέλουμε να είναι σύντομα κοντά μας»


Οδοιπορικό της ΕΡΤ στην Κινέτα μετά την πυρκαγιά και τις πλημμύρες (video) – GrecoNews\nΟδοιπορικό της ΕΡΤ στην Κινέτα μετά την πυρκαγιά και τις πλημμύρες (video)\nΔιπλή δοκιμασία επεφύλασσε αυτό το καλοκαίρι για τους κατοίκους της Κινέτας. Προηγήθηκε η πυρκαγιά της 23ης Ιουλίου και ακολούθησαν οι πλημμύρες στη διάρκεια του κυκλώνα που έπληξε τον Σεπτέμβριο πολλές περιοχές στη χώρα μας. Η κάμερα της ΕΡΤ και η ρεπόρτερ Κατερίνα Μπατζάκη παρουσιάζουν την εικόνα της Κινέτας σήμερα.\nΟι κάτοικοι της Κινέτας μετρούν τις πληγές τους μετά τις καταστροφικές πλημμύρες που ακολούθησαν τον φονική πυρκαγιά της 23ης Ιουλίου.\nΔυστυχώς αρκετοί άνθρωποι δεν έχουν καταφέρει ακόμα να αποκαταστήσουν τις ζημιές. Το ζητούμενο είναι ότι είναι ένα φαινόμενο που θα επαναληφθεί σίγουρα μέσα στον χειμώνα.\nΟ Δήμαρχος Γρηγόρης Σταμούλης λέει στην κάμερα της ΕΡΤ ότι λόγω της γραφειοκρατίας η αποκατάσταση προχωρά με αργούς ρυθμούς. Όσον αφορά τα επιδόματα των 586 ευρώ, περίπου 200 αιτήματα είναι σε εκκρεμότητα και αφούν ολοκληρωθούν οι έλεγχοι τους, σύντομα θα δοθούν στους κατοίκους. Όσον αφορά στις οικοσκευές, ο Δήμος έχει μαζέψει τις αιτήσεις, ενώ υπέβαλε αίτημα προς το Υπουργείο, ώστε να δοθεί περίπου ένα εκατομμύριο ευρώ, ώστε να δοθεί σύντομα στους πολίτες.\nΣε εξέλιξη βρίσκονται τα έργα καθαρισμού σε ρέματα που υπάρχουν στις περιοχές ενώ παράλληλα εκτελούνται και αντιπλημμυρικά έργα.\nΟι κάτοικοι επιμένουν να ζητούν βοήθεια απο τις αρχές για γρήγορη και συντονισμένη αποκατάσταση.\nΑνοίγουν οι λογαριασμοί του Κ. Σημίτη- “Δεν έχω τίποτα να κρύψω” (video)


Μονόδρομος η πρόταση Ντέμη - Μανώλης Βογιατζάκης | The Experts - Novasports.gr\nΟ κίνδυνος αποκλεισμού της ομάδας από τις ευρωπαϊκές διοργανώσεις, είναι πιο ορατός από ποτέ. Εκτός και αν οι μέτοχοι αποφασίσουν να στηρίξουν την πρόταση του Ντέμη Νικολαϊδη, χωρίς όμως ...εκπτώσεις.\nΔηλαδή να μπουν άμεσα στο ταμείο της ΠΑΕ τα 4 συν 3 εκ. ευρώ για να γλιτώσει η ομάδα την ξεφτίλα. Όχι λιγότερα, αφού σε μια τέτοια περίπτωση θα πρέπει να βρεθούν κι άλλα χρήματα για να καλυφθεί το απαιτούμενο ποσό. Το κακό είναι ότι χρόνος δεν υπάρχει και ό, τι είναι να γίνει πρέπει να γίνει όσο το δυνατόν πιο σύντομα.\nΗ ΟΥΕΦΑ με το έγγραφο που έστειλε στην ΑΕΚ ξεκαθαρίζει ουσιαστικά ότι τα λόγια χωρίς αποδείξεις τελείωσαν. Πλέον χρειάζονται δεδομένα για να πεισθεί η πειθαρχική επιτροπή της ευρωπαϊκής ομοσπονδίας ότι η εταιρία είναι βιώσιμη για να της δώσει έτσι του χρόνου τη δυνατότητα συμμετοχής στα κύπελλα Ευρώπης.\nΌσο για την επίσημη τοποθέτηση του Ντέμη Νικολαϊδη, μου έδωσε την εντύπωση ότι έφερε τους μετόχους προ των ευθυνών τους. Τους έβγαλε στη ...σέντρα και τους έδωσε να καταλάβουν ότι πολύ απλά δεν υπάρχει καμία άλλη λύση για να σωθεί τουλάχιστον η σεζόν.\nΟυσιαστικά ξεκαθάρισε ότι ο ίδιος δεν χρωστάει τίποτα, σε αντίθεση με άλλους, τους οποίους «φωτογράφισε», αλλά δεν κατονόμασε, ενώ την ίδια ώρα ...προκάλεσε κατά κάποιο τρόπο τους μετόχους να αποδείξουν αν έκανε ή όχι κακοδιαχείριση και αν όλα αυτά που υποστηρίζει είναι αλήθεια.\nΑν έχουν τα στοιχεία να τον διαψεύσουν, τότε το δίκιο θα είναι με το μέρος τους. Αν όχι, τότε μάλλον κάποιοι έριχναν «λάσπη» τα προηγούμενα χρόνια και κάποια στιγμή αυτό θα πρέπει να τελειώσει. Εδώ θα είμαστε για να καταγράψουμε μέσω του novasports.gr τις επόμενες κινήσεις τους. Το θέμα βέβαια αυτή τη στιγμή δεν είναι αν «κατηγορήθηκε» σωστά ή λάθος ο Νικολαϊδης όσο ήταν στη προεδρία της ΠΑΕ, αλλά η σωτηρία της ΑΕΚ σε μια πολύ δύσκολη στιγμή.\nΌσο νωρίτερα το αντιληφθούν και αναλάβουν τις ευθύνες που τους αναλογούν, τόσο λιγότερο θα είναι το κακό και φυσικά θα αποφευχθεί ο ευρωπαϊκός αποκλεισμός.


Πέτρος Φιλιππίδης: Τι κατέθεσε στον εισαγγελέα η σύζυγός του %\nΟ κλοιός στενεύει γύρω από τον Πέτρο Φιλιππίδη μετά την ποινική δίωξή του για τρία κακουργήματα. Υπενθυμίζουμε ότι ο ηθοποιός αντιμετωπίζει κατηγορία για βιασμό αλλά και κατηγορία για δύο απόπειρες βιασμού.\nΟι βαριές κατηγορίες μένουν να αποδειχθούν στο δικαστήριο, το οποίο θα κληθεί να αποφασίσει κυρίως με βάση μαρτυρίες. Το γεγονός ότι το ΣΕΗ έχει κάνει τη δική του διερεύνηση και έχει προσκομίσει στοιχεία στον εισαγγελέα, έχει παίξει προφανώς ρόλο για να ασκηθεί η βαρύτατη δίωξη.\nΟ ρόλος των μαρτύρων στην υπόθεση είναι ιδιαίτερα κρίσιμος, καθώς δεν υπάρχει πχ κάποια ιατροδικαστική έρευνα, και έτσι το δικαστήριο θα κληθεί να ακούσει και να αξιολογήσει τα όσα έχουν να πουν και οι δύο πλευρές.\nΓια τον Πέτρο Φιλιππίδη, οι μάρτυρες υπεράσπισης είναι η μεγαλύτερη ελπίδα για να πετύχει μία ευνοϊκότερη καταδίκη ή ακόμα και αθώωση.\nΟ ίδιος εκ μέρους του δικηγόρου του επιμένει στην αθωότητά του και δηλώνει ότι θα μιλήσει όταν έρθει η ώρα. Η υπερασπιστική του γραμμή, αναφέρει ότι όλα είναι ψέματα και αυτό θα αποδειχθεί στο δικαστήριο.\nΠρος επίρρωση του επιχειρήματός του έχουν καταθέσει μέχρι στιγμής στον εισαγγελέα 7 μάρτυρες. Μία εξ αυτών είναι η σύζυγός του, που φαίνεται να τον στηρίζει. Τουλάχιστον μέχρι τώρα.\nΟ Θέμης Σοφός, συνήγορος του ηθοποιού, αναφέρθηκε στην μαρτυρία της συζύγου του. Σύμφωνα με πληροφορίες η σύζυγος του ηθοποιού κατέθεσε πως γνωρίζει τις γυναίκες που έχουν καταγγείλει τον σύζυγό της και πως για μία εξ αυτών γνωρίζει γιατί έκανε την καταγγελία και τί ζητούσε από τον σύζυγό της.\nΜετά την απόφαση του εισαγγελέα για ποινική δίωξη του ηθοποιού, η υπόθεση περνά στα χέρια του ανακριτή που αναμένεται να αρχίσει νέο γύρο καταθέσεων και να αποφανθεί εάν απαιτείται προφυλάκισή του.\nΟ δικηγόρος Γιάννης Μαρακάκης διευκρίνισε πως σε περίπτωση που ο Φιλιππίδης κριθεί ένοχος και για τις τρεις κατηγορίες, τότε ενδέχεται να καταδικαστεί και σε 20 έτη. Ο ίδιος έκρινε πως ο ηθοποιός θα κληθεί για απολογία εντός του καλοκαιριού.\nΠαρόλα αυτά δεν πρέπει να θεωρείται δεδομένη η στήριξη της Ελπίδας Νίνου στον σύζυγό της μετά την απαγγελία κατηγοριών. Τώρα πλέον ο εισαγγελέας έχει βρει επαρκείς ενδείξεις για τα εγκλήματα που κατηγορείται ο ηθοποιός, και η σύζυγός του μπορεί και να άρει την στήριξή της. Επίσης δεν είναι ίδια διαδικασία η κατάθεση σε εισαγγελέα πριν υπάρξει κατηγορία και το ίδιο η μαρτυρία στο δικαστήριο.\nΔιαβάστε επίσης: Πέτρος Φιλιππίδης: Κλάματα και κραυγές στη βίλα του Ψυχικού μετά τη βαριά ποινική δίωξη\nΕξάλλου σύμφωνα με πληροφορίες το ζευγάρι όχι μόνο περνάει κρίση αλλά έχει πάρει και τον δρόμο του διαζυγίου.


Υπουργείο Πολιτισμού και Αθλητισμού | Δημοτική Βιβλιοθήκη Άνω Πόλης Θεσσαλονίκης\nΗ κατοικία του καϊμακάμη Χιφζί Μπέη βρίσκεται στο νότιο τμήμα του παραδοσιακού οικισμού της Άνω Πόλης, στην πλατεία Ρομφέη (γνωστή ως Κουλέ-Καφέ). Η ευρύτερη περιοχή της ταυτίζεται με τη συνοικία Iki Serife ή Iki Serefeli της Οθωμανικής περιόδου, ονομασία που οφείλεται στο μιναρέ με τους δύο εξώστες (serefe)που προστέθηκε στον παρακείμενο ναό των Ταξιαρχών, όταν αυτός μετατράπηκε σε τζαμί.\nΟ Χιφζί Μπέης, στρατιωτικός διοικητής της Θεσσαλονίκης μετά τον πόλεμο του 1897 μεταξύ Ελλάδος και Οθωμανικής Αυτοκρατορίας, ανέγειρε το κτίσμα για την εγκατάστασή του στην πόλη μεταξύ 1897-1905. Από το 1917 ξεκίνησε η κατοίκησή από πρόσφυγες. Μεταγενέστερα στέγασε δημοτικό σχολείο και μεταξύ 1959-1978 το 7ο Γυμνάσιο και το 7ο Λύκειο Θεσσαλονίκης.\nΤο τριώροφο κτίσμα αποτελεί χαρακτηριστικό δείγμα αστικής διπλοκατοικίας των τελευταίων χρόνων της Οθωμανικής Περιόδου, ξεχωριστό ωστόσο, λόγω της πλατυμέτωπης μορφής του και του εμπλουτισμού των όψεων με νεοκλασικά στοιχεία. Εσωτερικά υποδιαιρείται σε δύο συμμετρικές κατοικίες, ενώ εξωτερικά η διαμόρφωση είναι ενιαία. Στην κύρια όψη, ο πρώτος και ο δεύτερος όροφος δημιουργούν ενιαία προεξοχή (σαχνισί), η οποία εδράζεται σε συμπαγή φουρούσια. Τα ανοίγματα διατάσσονται με αυστηρή με αυστηρή συμμετρία, ενώ χαρακτηριστικές είναι οι συμμετρικές ημικυκλικές απολήξεις των κεντρικών δωματίων, που προσδίδουν ρυθμό στην οργάνωση του μετώπου.\nΤο κτήριο διατηρείται σε πολύ καλή κατάσταση, χάρη στην εκτέλεση ολοκληρωμένων εργασιών συντήρησης και αποκατάστασης. Σήμερα φιλοξενεί τη Δημοτική Βιβλιοθήκη της Άνω Πόλης στο ισόγειο και την Παιδική Βιβλιοθήκη στον 1ο όροφο.


Δεν είναι όλα «βία» – netakias\nPosted on 19 Μαΐου 2014 14 Οκτωβρίου 2014\nΔεν είναι όλα «βία»\nEπειδή κάποιοι/ες μιλούν για αισθητική, ας γνωρίζουν πως οι μύγες βλέπουν τον ιστό της αράχνης σαν αιτία της αιχμαλωσίας τους και όχι ως έργο τέχνης.\nΑς γνωρίζουν, κυρίως, ότι ο φασισμός ταυτίζεται με την αισθητικοποίηση της πολιτικής, την οποία επικαλούνται, και πως οι κραυγές μας δεν είναι από αστική ανία, όπως της κάθε μαντάμ Μποβαρύ, αλλά επειδή δεν αποδεχόμαστε την ακύρωση της ύπαρξής μας, επειδή είμαστε χωρίς εργασία, χωρίς τα αναγκαία για τη βιοτή, χωρίς πρόσωπο και αξιοπρέπεια.\nΓι’ αυτό η αντίδρασή μας είναι ένας σπασμός αντίστασης, είναι ένας σπασμός φρίκης και ελπίδας. Γιατί ελπίζουμε ότι θα γλυτώσουμε, ότι η αράχνη δεν θα μας κατασπαράξει.\nΟ θυμός και η βία μας, λοιπόν, στρέφονται εναντίον του κανιβαλισμού της νεοφιλελεύθερης αράχνης, της αδηφάγου βουλημίας του δράκου της καπιταλιστικής συσσώρευσης. Η κραυγή μας είναι η άρνηση ενός κόσμου που μας αρνείται.\nΌμως, η κραυγή χωρίς πράξη «ξινίζει». Και αν η αισθητικοποίηση ως πολιτική πρακτική οδηγεί στο φασισμό, η τυφλή βία ως απολιτική πράξη, ενισχύει τη λογική τού «δεν γίνεται τίποτα», πως όλα αλλάζουν αλλά τα ίδια μένουν. Στην υπηρεσία αυτής της λογικής-ιδεολογίας βρίσκονται οι «τεχνο-λόγοι» της εξουσίας.\nΑυτοί που ανακατεύουν σε μία χύτρα γεμάτη ψεύδος έναν κύβο αλήθειας, αξιοποιώντας το ιδιαίτερο γνώρισμα του καπιταλισμού, ότι δηλαδή το πρόσωπο που κρατάει το όπλο(το μονοπώλιο της κρατικής βίας) παρουσιάζεται ξεχωριστά από το πρόσωπο που κάνει τη ληστεία(π.χ. τις τράπεζες και τα δεκάδες δις ευρώ που μας κλέβουν…).\nΑπέναντι σ’ αυτή την πρωτοφανή βία που ασκείται απ’ όσους κατέχουν τα μέσα της βίας και επιθυμούν το μονοπώλιο της δύναμης, αντιπαρατάσσεται η «βία» των Απελπισμένων από τους οποίους έχει υπεξαιρεθεί η δύναμη των δημοκρατικών και εργασιακών τους δικαιωμάτων.\nΗ απώλεια αυτής της δύναμης, η δαιμονοποίηση και απονομιμοποίηση της αμφισβήτησης στη λογική της διαρκούς Έκτακτης Ανάγκης (χρεοκοπία) γεννά τον πειρασμό της υποκατάστασής της από τη βία. Υπ’ αυτή την οπτική η «ήπια βία» καθίσταται μία μορφή άμυνας σε μία πολιτική μαζικού εκφοβισμού.\nΤο πρόβλημα, άρα, είναι η απονομιμοποίηση των ήπιων «συγκρούσεων» και η μη ουσιαστική απάντηση στα κοινωνικά αιτήματα που αρθρώνονται εκεί, γεγονός που οδηγεί τελικά στην τυφλή βία.\nΓι’ αυτό είναι ανάγκη να προβούμε στη διάκριση μεταξύ «σύγκρουσης-βίας»(Said Bouamama), που παραπέμπει στη διάκριση της Χάνας Άρεντ σε «δύναμη-βία».\nΗ δύναμη κατά την Άρεντ είναι «η δύναμη της σύνθεσης μέσω της ομιλίας και του πράττειν στους δημόσιους χώρους», ενώ αντίθετα η βία «αρχίζει εκεί που σταματάει ο λόγος» αλλά και ο δια-λογος καθώς δεν αρκεί η χρήση των λέξεων, αφού αυτές όταν «χρησιμοποιούνται για πολεμικούς σκοπούς παύουν να είναι ομιλία, γίνονται κλισέ»• ο λαϊκισμός συνεπώς, που είναι ο κυρίαρχος λόγος της ελληνικής πολιτικής σκηνής, είναι κι αυτός μορφή βίας.\nΔιευκρινίζεται, παρ’ όλα αυτά, ότι και στην πολιτική σύνθεση, όταν αυτή συνιστά και εξισορρόπηση δυνάμεων, δύνανται να ενυπάρχουν «σπέρματα» βίας αλλά αυτό δεν είναι βία, διότι η βία δεν μπορεί να έχει καμιά σχέση με τη δημόσια σφαίρα.\nΑντιθέτως, η δύναμη είναι «ό,τι συντηρεί την ύπαρξη της δημόσιας σφαίρας, τον δυνητικό χώρο της εμφάνισης μεταξύ ενεργούντων και ομιλούντων ανθρώπων», και η ενεργοποίησή της συμβαίνει εκεί που η ομιλία και η πράξη δεν έχουν χωριστεί, όπου τα λόγια δεν είναι κενά και τα έργα δεν είναι βάναυσα. Όταν όμως «η δύναμη» χάνεται, ή όταν δεν υφίσταται ο δημόσιος χώρος διαλόγου και σύνθεσης, τότε τίποτα δεν μπορεί να αντισταθμίσει αυτή την απώλεια, ούτε η βία. Διότι η βία δεν μπορεί να υποκαταστήσει τη δύναμη.\nΜε άλλα λόγια, η βία δεν είναι παρά αδυναμία, που ασκείται είτε από τους ισχυρούς που κατέχουν τα μέσα της βίας και επιθυμούν το μονοπώλιο της δύναμης είτε από τους «κάτω», από τους απόκληρους των οποίων έχουν υπεξαιρέσει τη δύναμη του λόγου τους.\nPosted in #NeoliberalsTagged ΓΙΩΡΓΟΣ Χ. ΠΑΠΑΣΩΤΗΡΙΟΥ\nΠροηγούμενο Η ΧΡΥΣΗ ΑΥΓΗ ΜΕ ΤΟΝ ΤΟΥΡΚΟ ΠΡΑΚΤΟΡΑ ΚΑΙ ΦΙΛΟ ΤΟΥ ΝΤΕΚΤΑΣ DUGIN !\nΕπόμενη Γάλα 7 ημερών στα σούπερ μάρκετ χωρίς μείωση τιμών\n20 Μαΐου 2014 στο 14:51


Επέστρεψαν τα Squads!\nΈνα πολύ Σαββατοκύριακο με πολλά προβλήματα για την Epic Gmes έφτασε στο τέλος του.\nΌπως γνωρίζετε, η εταιρεία αυτή τη στιγμή ασχολείται αρκετά με το Fortnite: Battle Royale, ένα δωρεάν Battle Royale game που έγινα διαθέσιμο πριν ένα περίπου μήνα. Ύστερα από το τελευταίο μεγάλο update του παιχνιδιού κάποια προβλήματα άρχισαν να εμφανίζονται στους Servers που οδήγησαν σε μεγάλα log-in queues και την παύση του “squad matchmaking”. Σε άλλους Servers (π.χ. Oceania, Brazil) το πρόβλημα ήταν μεγαλύτερο και χρειάστηκε να γίνει απενεργοποίηση και των Duos.\n— Fortnite (@FortniteGame) October 28, 2017\nΟι παίχτες είχαν προφανώς μερικά παράπονα αλλά είναι φυσικό ένα ακόμη early access παιχνίδι να έχει ορισμένα μικροπροβλήματα, κυρίως με τους servers. Κατά τ’ άλλα όμως συνεχίζει να ανεβαίνει με γρήγορους ρυθμούς έχοντας χτίσει ένα αξιοπρεπές κοινό και στην Ελλάδα. Updates γίνονται συνέχεια για να διασφαλιστεί η ομαλότητα του παιχνιδιού ενώ νέο cotnent εντάσσεται συχνά.\nΜένει μόνο να δούμε πόσο καλά θα συνεχίσει να πηγαίνει και φυσικά αν θα καταφέρει να φτάσει τον μεγάλο του αντίπαλο, το PUBG. Ο χρόνος μόνο μπορεί να το δείξει. Μέχρι τότε, μείνετε συντονισμένοι στο CowboyTV για περισσότερα νέα!\nΤα σχέδια της Riot Games για το μέλλον του EU LCS


Κοροναϊός: Τι δείχνουν οι μελέτες για το εισπνεόμενο φάρμακο στην Ελλάδα - OnCamera\nΓλυκά Νερά – Ο συζυγοκτόνος νοίκιασε το σπίτι που δολοφονήθηκε η Καρολάιν •• Έρχεται ο ΕΝΦΙΑ για 7.300.000 ιδιοκτήτες – Όλα όσα πρέπει να γνωρίζετε •• Κλιματική αλλαγή: Ο ΟΗΕ προειδοποιεί για «καταστροφή» αν δεν υποβληθούν νέες δεσμεύσεις •• «Κουρεμένα ενοίκια» – «Τρέχει» ο χρόνος για τους ιδιοκτήτες ακινήτων-Αδειάζει η κλεψύδρα για όσους έχουν αποζημιωθεί •• Γιώργος Θεοφάνους – Κάθε μέρα λέω «δόξα τω Θεώ» για αυτά που έχω •• Δήμος Αχαρνών: Ξεκίνησε η διαδικασία της Απογραφής Κτιρίων από την Ελληνική Στατιστική Αρχή\nΠαρασκευή, 30 Ιουλίου 2021 15:07\nΟ κοροναϊός φαίνεται ότι έχει έναν νέο αντίπαλο. Θετικά είναι τα αποτελέσματα των κλινικών μελετών στην Ελλάδα για το εισπνεόμενο φάρμακο που δημιουργήθηκε στο Ισραήλ. Για το συγκεκριμένο θέμα μίλησε η Γαρυφαλλιά Πουλάκου, καθηγήτρια Παθολογίας στο Νοσοκομείο «Σωτηρία» που συμμετέχει στις κλινικές δοκιμές του φαρμάκου για τη θεραπεία ασθενών με κοροναϊό.\n«Το εισπνεόμενο φάρμακο είναι μια εξαιρετική συνεργασία με τον καθηγητή Αρμπέρ, από το Ισραήλ, ο οποίος παρήγαγε αυτή τη μορφή φαρμάκου με το σκεπτικό να χρησιμοποιηθεί σε πολλά νοσήματα, ακόμη και στον καρκίνο. Η πρώτη φάση των κλινικών δοκιμών έγινε στο Ισραήλ. Εμείς με τη συνδρομή του κ. Αρμπέρ και του κ. Τσιόδρα προχωρήσαμε σε μια μελέτη φάσης 2», δήλωσε στην ΕΡΤ η καθηγήτρια Παθολογίας.\nΤι έδειξαν οι κλινικές δοκιμές\nΜιλώντας για τις πρώτες εντυπώσεις από τις κλινικές δοκιμές του ελπιδοφόρου φαρμάκου στην Ελλάδα, η κ. Πουλάκου είπε: «Το νοσοκομείο μας συμμετείχε με 30 ασθενείς από τη δική μας κλινική και άλλους 30 ασθενείς, από άλλη κλινική του νοσοκομείου. Τα αποτελέσματα ακόμα δεν έχουν ολοκληρωθεί. Είναι εξαιρετικά ασφαλές, όπως έδειξαν και τα πρώτα δεδομένα από το Ισραήλ. Είναι ένα φάρμακο το οποίο βραχύνει πολύ τη διάρκεια των συμπτωμάτων και βοηθά τους ασθενείς να αποδεσμευτούν από τις ανάγκες σε οξυγόνο και να πάνε στο σπίτι τους πιο γρήγορα σε σχέση με την εποχή πριν από από τη χρήση του».\nΌπως τόνισε η επιστήμονας, «αυτό το φάρμακο δεν έχει δοκιμαστεί σε άλλη χώρα, σε άλλους ασθενείς. Έχουμε το εξαιρετικό προνόμιο να είμαστε οι πρώτη χώρα, σε συνεργασία με το Ισραήλ, που δοκιμάζουν σε νόσο Covid-19 αυτό το φάρμακο» για τον κοροναϊό.\nΠότε θα χρησιμοποιηθεί ευρέως\nΣε απάντησή της σε ερώτηση των δημοσιογράφων για το πότε μπορεί να χρησιμοποιηθεί σε περισσότερους ασθενείς, η κ. Πουλάκου διευκρίνισε ότι πρέπει να διεξαχθεί μελέτη φάσης 3 στην οποία το φάρμακο πρέπει να συγκριθεί και με κάποιο εικονικό φάρμακο.\n«Αυτή η μελέτη θα προχωρήσει πάρα πολύ γρήγορα. Δεν μπορώ να σας πω χρονικά πότε αυτό θα είναι έτοιμο γιατί για την έγκριση φαρμάκων ακολουθούνται συγκεκριμένες διαδικασίες. Οι χρόνοι πρέπει να τρέξουν σύμφωνα με τους σχεδιασμούς», αναφέρει το in.gr\nΚοροναϊός – Όλα όσα ξέρουμε για τα εμβόλια και τη μετάλλαξη Δέλτα – Πόσο μας προστατεύουν, τι ισχύει για την τρίτη δόση\nΚοροναϊός – Η χειρότερη ημέρα της πανδημίας – Το «μαύρο» ρεκόρ και οι πρώτοι τριγμοί στο ΕΣΥ\nΚοροναϊός – Πώς επιλέγουμε τη σωστή μάσκα για τα παιδιά\nΚοροναϊός – Όλο το σχέδιο για την τρίτη δόση του εμβολίου – Σήμερα οι ανακοινώσεις για τις ευπαθείς ομάδες\nΚοροναϊός – Το τέλος των διακοπών φέρνει νέα μέτρα – Οι απαγορεύσεις που έρχονται για τους ανεμβολίαστους\nΚοροναϊός – Όχι στην υποτίμηση – Οι νεαροί άνδρες κινδυνεύουν περισσότερο από ό, τι νομίζουμε\nΚοροναϊός – Εντοπίστηκαν κρούσματα σε πυροσβέστες που επιχειρούσαν στις πυρκαγιές


Συνεδριάζει την Τετάρτη 01-07-2020 η Οικονομική Επιτροπή του Δήμου Βέροιας - Τα θέματα της ημερήσιας διάταξης - Εφημερίδα ΛΑΟΣ Βέροια Ημαθίας\nΣυνεδριάζει την Τετάρτη 01-07-2020 η Οικονομική Επιτροπή του Δήμου Βέροιας - Τα θέματα της ημερήσιας διάταξης\n26 Ιουν 2020 17:40\nΤακτική συνεδρίαση θα γίνει την Τετάρτη 01-07-2020 και από ώρα 09:00 έως 10:00, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 θα πραγματοποιηθεί δια περιφοράς, μέσω μηνύματος ηλεκτρονικού ταχυδρομείου (αποστολή ηλεκτρονικού εγγράφου από τα μέλη της Ο.Ε. για τη δήλωση πρόθεσης ψήφου και τυχόν απόψεων τους επί των θεμάτων της ημερήσιας διάταξης), με τα εξής θέματα ημερήσιας διάταξης:\nΈγκριση υποβολής συμπληρωματικού αιτήματος στο ΥΠ.ΕΣ. για τον προγραμματισμό πρόσληψης τακτικού προσωπικού στον Δήμο Βέροιας έτους 2020 (1 θέση ΠΕ Κτηνιάτρων).\nΑπαλλαγή ή μη της υποχρέωσης καταβολής 40% των μισθωμάτων λόγω των ΠΝΠ (έκτακτα μέτρα COVID-19) και συμψηφισμός των τυχόν καταβαλλόμενων ποσών.\nΈγκριση ή μη εξειδίκευσης εγγεγραμμένης πίστωσης για παροχή υπηρεσιών φύλαξης του κτιρίου στη «Δομή Παροχής Βασικών Αγαθών: Κοινωνικό Παντοπωλείο-Κοινωνικό Φαρμακείο Δήμου Βέροιας».\nΈγκριση ή μη πρακτικών διαγωνισμού του έργου «Συντήρηση αγροτικών δρόμων (2019)».\nΈγκριση ή μη μελέτης και καθορισμός του τρόπου εκτέλεσης του έργου «Συντήρηση και τοποθέτηση στηθαίων ασφαλείας και κιγκλιδωμάτων οδών πόλης και Δ.Ε.».\nΈγκριση ή μη μελέτης και καθορισμός του τρόπου εκτέλεσης του έργου «Διαγράμμιση οδών και διαβάσεων (2020)».\nΈγκριση ή μη τεχνικών προδιαγραφών και κατάρτιση ή μη όρων διαγωνισμού για την υπηρεσία «Καινοτόμες ψηφιακές υπηρεσίες τουριστικής προβολής της πόλης της Βέροιας».\nΤροποποίηση ή μη της αριθμ. 157/2020 απόφασης Ο.Ε. "Συγκρότηση Επιτροπής και κατάρτιση όρων διαγωνισμού του έργου «Δαπάνες για κατεδαφίσεις αυθαιρέτων και επικίνδυνων & ρυμοτομούμενων κτισμάτων»".\nΈγκριση ή μη παράτασης συμβατικού χρόνου παράδοσης ειδών της προμήθειας "«Προμήθεια οχημάτων και μηχανημάτων έργου του Δήμου Βέροιας» (ΦΙΛΟΔΗΜΟΣ ΙΙ) για το ΤΜΗΜΑ 2 - ΟΜΑΔΑ Β΄: «Φορτηγά αυτοκίνητα»".\nΑπόδοση λογαριασμού δαπανών εντάλματος προπληρωμής από τον υπάλληλο του Δήμου Σ.Θεοδωρίδη.\nΆσκηση ή μη ενδίκων μέσων κατά της αριθμ. 212/ΤΜ/2018 απόφασης του Μον. Πρωτοδικείου Βέροιας.\nΆσκηση ή μη ενδίκων μέσων κατά της αριθμ. 97/ΤΜ/2020 απόφασης του Μον. Πρωτοδικείου Βέροιας.\nΕΤΙΚΕΤΕΣ: Δήμος Βέροιας, Οικονομική Επιτροπή Βέροιας


Των Ερνεστίνας Καρυστιναίου - Δανάης Μανωλέσου - Αθηνάς Σκαμπά\nΦέτος τον Ιούνη συµπληρώνονται 50 χρόνια από την εξέγερση του Στόουνγουολ, που ξεκίνησε το πρωί της 28ης Ιουνίου του 1969, εξέγερσης που αποτέλεσε ένα από τα πιο εµβληµατικά γεγονότα του αγώνα για τη σεξουαλική απελευθέρωση ως τις µέρες µας.\nΣτη µνήµη αυτής της εξέγερσης, από τότε έως σήµερα σε πάρα πολλές πόλεις και χώρες του κόσµου οργανώνονται πορείες «υπερηφάνειας», τα γνωστά pride.\nΗ εξέγερση, που είχε κέντρο το µπαρ «Στόουνγουολ» της Νέας Υόρκης, ξέσπασε µέσα σε ένα συγκεκριµένο περιβάλλον καταπίεσης των ΛΟΑΤΚΙΑ ατόµων.\nΜετά τον Β’ Παγκόσµιο Πόλεµο οι οµοφυλόφιλοι είχαν εκδιώχθει από τον αµερικάνικο στρατό, ενώ µε νόµο κινδύνευαν να χάσουν τη δουλειά τους. Επιπλέον, απειλούνταν µε φυλάκιση, ισόβια ή εγκλεισµό σε ψυχιατρεία σε πολλές από τις πολιτείες των ΗΠΑ.\nΣυλλαµβάνονταν από την αστυνοµία λόγω των ρούχων που φορούσαν, όταν αυτά θεωρούνταν «µη ταιριαστά» µε το φύλο τους. Ταυτόχρονα, προϋπήρχαν από τη δεκαετία του ’50 µια σειρά από µικρές και πολλές φορές χωρίς επικοινωνία µεταξύ τους οµάδες γκέι και λεσβιών, συντηρητικού προσανατολισµού κυρίως, που εντάσσονταν στο λεγόµενο «οµόφυλο» κίνηµα ((homophile, όρος που χρησιµοποιήθηκε για να αποφευχθεί η άµεση αναφορά στη σεξουαλική συµπεριφορά, αντί του homosexual).\nΥπήρχαν όµως και διάφορες συλλογικές και ατοµικές προσπάθειες οµοφυλόφιλων αγωνιστών/ιστριών, που ενεπλάκησαν και στο γυναικείο, αντιφασιστικό και αντιπολεµικό κίνηµα, που επιχείρησαν µε τις δράσεις τους να ριζοσπαστικοποιήσουν το λόγο και τις διεκδικήσεις τους.\n* Το bar απ'όπου ξεκίνησαν όλα\nΤα µπαρ ήταν οι χώροι στους οποίους µπορούσαν να βρίσκονται µε µεγαλύτερη ελευθερία τα ΛΟΑΤΚΙΑ άτοµα, µέσα στο περιβάλλον φόβου και µίσους στο οποίο ζούσαν.\nΈνα τέτοιο µπαρ ήταν το Stonewall Inn στην οδό Christopher του Γκρίνουιτς Βίλατζ, το οποίο λειτουργούσε υπό τον έλεγχο της µαφίας, όπως συνέβαινε µε πολλά µπαρ στα οποία σύχναζαν γκέι, λεσβίες και τρανς στη Νέα Υόρκη εκείνη την περίοδο (η µαφία προφύλασσε τα µπαρ από επιδροµές της αστυνοµίας).\nΠαρ’ όλα αυτά, τέτοιες επιδροµές-έλεγχοι συνέβαιναν συχνά: µία από αυτές ήταν η αφορµή για τα επεισόδια που ακολούθησαν.\nΕνώ αρχικά τα άτοµα που βρίσκονταν µέσα στο µπαρ υπάκουσαν στις οδηγίες της αστυνοµίας, σύντοµα ξέσπασε βίαιη σύγκρουση.\nΚόσµος είχε συγκεντρωθεί έξω από το µπαρ σε αλληλεγγύη αυτών που βρίσκονταν µέσα.\nΤο «Stonewall Inn» υπήρξε το αρχικό σηµείο συνάντησης κυρίως οµοφυλόφιλων ανδρών καθώς και λίγων λεσβιών αλλά και ετεροφυλόφιλων αλληλέγγυων.\nΌταν συγκεντρώθηκαν, οι διαδηλωτές άρχισαν να τραγουδούν και να φωνάζουν συνθήµατα, ενώ οι αστυνοµικοί στέκονταν ακριβώς απέναντί τους.\nΤα συνθήµατα έγιναν όλο και πιο δυναµικά: «Christopher Street belongs to the queens!» και «Liberate Christopher Street!». […]\nΕίχε µαζευτεί κόσµος από ολόκληρη την πόλη. Μια µεσήλικη γυναίκα που βρισκόταν εκεί µαζί µε τον άντρα της φωνάζει σε έναν αστυνοµικό ότι θα πρέπει να ντρέπεται: «∆εν ξέρεις ότι αυτοί οι άνθρωποι δεν έχουν αλλού να πάνε, κι ότι χρειάζονται τέτοια µέρη όπως αυτό το µπαρ;».\nΗ σύγκρουση κράτησε έξι νύχτες: από τις 27 ως τις 2 Ιούλη, και έληξε µε νικηφόρα κατάληξη για τις και τους εξεγειρόµενους αγωνιστές κι αγωνίστριες που ζητούσαν εκδίκηση και δικαιοσύνη.\nΓια να µεταφέρουµε λίγη από την ατµόσφαιρα εκείνων των ηµερών παραθέτουµε εδώ ορισµένα συνθήµατα που γράφτηκαν τις µέρες της εξέγερσης στην πρόσοψη του Stonewall Inn: «Στηρίξτε την δύναµη των οµοφυλόφιλων – περάστε µέσα κορίτσια» «Ο αστυνόµος Σµιθ λήστεψε: τα λεφτά µας, το τζουκµπόξ, τα τηλέφωνα, το ταµείο, και τα τιπ των αγοριών» «Θέλουν να υπερασπιστούµε την πατρίδα, αλλά παραβιάζουν τα δικαιώµατά µας» «Πώς γίνεται ο αστυνόµος Σµιθ να οδηγεί ένα αυτοκίνητο αξίας 15.000 δολαρίων µε το µισθό που παίρνει;» «Υποστηρίξτε την γκέι δύναµη».\nΗ εξέγερση του stonewall υπήρξε σηµείο καµπής για το κίνηµα απελευθέρωσης των ΛΟΑΤΚΙΑ ατόµων.\nΌχι µόνο γιατί επικράτησε εκείνες τις µέρες και νύχτες η συγκρουσιακή διάθεση, αλλά γιατί είχε ωριµάσει µια νέα γενιά ακτιβιστών, επηρεασµένη από το συνολικότερο κίνηµα της εποχής, που είχε ξεκινήσει µε το Μάη του ‘68, το κίνηµα ενάντια στον πόλεµο του Βιετνάµ, τους «µαύρους πάνθηρες», ένα κίνηµα συνολικότερης αµφισβήτησης και ριζοσπαστικοποίησης.\nΑυτή η νέα γενιά ήρθε σε ρήξη µε τους ακτιβιστές του «οµόφιλου» κινήµατος, αφενός δίνοντας πιο ριζοσπαστικά χαρακτηριστικά στις ΛΟΑΤΚΙΑ διεκδικήσεις και αφετέρου συνδέοντάς τες µε την αµφισβήτηση ολόκληρου του συστήµατος και το όραµα µιας άλλης κοινωνίας.\nΕνδεικτικό της ρήξης αυτής είναι το ακόλουθο γεγονός: Την επόµενη µέρα της αρχής της εξέγερσης, οι ακτιβιστές της Ματασίν (συλλογικότητα οµοφυλοφίλων από τη δεκαετία του ‘50) ανάρτησαν στην είσοδο του Stonewall την επιγραφή: «Εµείς, οι οµοφυλόφιλοι, κάνουµε έκκληση στον κόσµο µας να συµβάλει ώστε να υπάρξει ειρήνη και ησυχία στους δρόµους του Βίλατζ».\nΗ έκκληση αγνοήθηκε και η εξέγερση συνεχίστηκε για τις επόµενες µέρες.\nΣε µια συνέλευση που συγκλήθηκε για να οργανώσει µια πορεία µνήµης των γεγονότων του Stonewall ιδρύθηκε το GLF (Μέτωπο για την απελευθέρωση των οµοφυλόφιλων) (το όνοµα έχει σαφή αναφορά στο Μέτωπο εθνικής απελευθέρωσης του Νότιου Βιετνάµ.).\nΜέσα στο GLF έδρασαν µικρές ριζοσπαστικές οµάδες που επιχείρησαν να αναδείξουν τη σηµασία της σύνδεσης του αγώνα των ΛΟΑΤΚΙΑ ατόµων µε αυτόν ενάντια σε κάθε µορφής καταπίεσης στο πλαίσιο του καπιταλισµού.\nΕνδεικτικά αναφέρουµε εδώ ένα απόσπασµα από δήλωση των µελών του GLF στο έντυπο Rat:\n-(…) Έχουµε συνειδητοποιήσει ότι όλη µας η αγανάκτηση και τα αισθήµατα καταπίεσης είναι αληθινά. Η κοινωνία µάς καταστρέφει (…) µέσα στις οικογένειές µας, στις δουλειές µας, στην εκπαίδευση, στους δρόµους, στις κρεβατοκάµαρές µας. (…) Μας λένε τι να νιώσουµε, τι να σκεφτόµαστε (….) Ταυτιζόµαστε µε κάθε καταπιεσµένο: µε τον αγώνα των Βιενταµέζων, µε τον Τρίτο Κόσµο, µε τους µαύρους, µε τους εργάτες (…) µε όλους όσοι καταπιέζονται από αυτή τη σάπια, βρόµικη, ελεεινή, γαµηµένη, καπιταλιστική συνωµοσία.».\nΑπό την επόµενη χρονιά, το 1970, ξεκίνησαν να οργανώνονται διαδηλώσεις στην επέτειο της εξέγερσης του stonewall.\nΣήµερα, οι πορείες οµοφυλόφιλης υπερηφάνειας (pride), πραγµατοποιούνται στις µεγαλύτερες πόλεις του κόσµου και βγάζουν στο δρόµο χιλιάδες ανθρώπωπν.\n∆υστυχώς οι περισσότερες από αυτές έχουν υποκύψει στην εµπορευµατοποίηση και τον αστικό δικαιωµατισµό, καθώς έχουν παραδοθεί στα χέρια µεγάλων επιχειρήσεων και υποστηρίζονται από κρατικούς «θεσµούς».\nΓια τις τράπεζες και τις επιχειρήσεις που συµµετέχουν στη διοργάνωση των pride, είναι µια ευκαιρία να πουλήσουν τα εµπορεύµατά τους σε µια νέα αγορά.\nΑπό τη µια, για πάρα πολλά από τα ΛΟΑΤΚΙΑ άτοµα τα pride είναι µια ευκαιρία απελευθέρωσης, όπου µπορούν να «βγουν απ’ την ντουλάπα» και να γιορτάσουν όλα µαζί, από την άλλη, ο τρόπος που οργανώνονται τις έχει αποκόψει από το ιστορικό τους πλαίσιο.\nΕίναι αµφίβολο αν ο κόσµος που συµµετέχει στα pride γνωρίζει καν για την εξέγερση του Stonewall. Στην Ελλάδα οι πρώτες προσπάθειες να οργανωθούν εκδηλώσεις µνήµης της εξέγερσης έγιναν το 1980 στην Αθήνα.\nΠιο συστηµατικά επιχειρήθηκαν τις χρονιές της δεκαετίας του ‘90, αρχικά στην Αθήνα, στη συνέχεια και στη Θεσσαλονίκη. Από το 2005, οργανώνεται συστηµατικά το Athens Pride, µε πολύ µεγάλη συµµετοχή, πρώτα στην πλατεία Κλαυθµώνος και τώρα στην πλατεία Συντάγµατος.\nΑντίστοιχη διοργάνωση γίνεται και στη Θεσσαλονίκη. Οι εκδηλώσεις αυτές συνδιοργανώνονται από κρατικούς θεσµούς και έχουν χορηγούς επιχειρήσεις.\nΣτον αντίποδα αυτών, τα τελευταία χρόνια γίνεται προσπάθεια να οργανωθούν πορείες υπερηφάνειας από συλλογικότητες που επιχειρούν να ανακτήσουν οι εκδηλώσεις αυτές τον κινηµατικό και ριζοσπαστικό τους χαρακτήρα.\nΓια τρίτη χρονιά, φέτος, διοργανώνεται στη Θεσσαλονίκη το αυτοοργανωµένο pride και για τέταρτη χρονιά στην Πάτρα. Προσπάθεια έγινε και στην Αθήνα, αλλά χωρίς συνέχεια, τουλάχιστον προς το παρόν.\nΗ φετινή χρονιά έφερε στην πρώτη γραµµή της επικαιρότητας τη ΛΟΑΤΚΙΑ ατζέντα, µε αφορµή ένα εξαιρετικά δυσάρεστο γεγονός, τη δολοφονία του Ζακ Κωστόπουλου, ενός πολύ δραστήριου και αγαπητού ακτιβιστή του ΛΟΑΤΚΙΑ κινήµατος.\nΤα γεγονότα που ακολούθησαν, υπογραµµίζουν τις υπαρκτές αντιφάσεις που βιώνει σήµερα η κοινωνία.\nΑπό τη µία µεριά η κοινή γνώµη έχει µετατοπιστεί σηµαντικά, θετικά προς την αναγνώριση των δικαιωµάτων της ΛΟΑΤΚΙΑ κοινότητας, από την άλλη πλευρά, η οικονοµική κρίση δηµιουργεί κοινωνικές εντάσεις σπρώχνοντας ένα µεγάλο κοµµάτι σε συντηρητικότερη κατεύθυνση και «πίσω» στα ασφαλή στερεότυπα της «οικογένειας» και της «πατρίδας».\nΤο φετινό pride της Αθήνας, αλλά και το 3ο Aυτοοργανωµένο pride της Θεσσαλονίκης, είναι αφιερωµένα στο Ζακ Κωστόπουλο, τη Ζακί.\nΜε την επιλογή αυτή, «κλείνει» ο κύκλος µιας χρονιάς που ξεκίνησε µε ζοφερό τρόπο.\nΌµως κλείνει θυµίζοντας το πνεύµα και την παρακαταθήκη που µας άφησε η εξέγερση του stonewall (Stonewall means to fight back). Α\nΑπ’ την πλευρά του ΛΟΑΤΚΙΑ κινήµατος η επιλογή είναι σαφής: απέναντι στο χτύπηµα που δέχθηκε στο πρόσωπο του Ζακ, επέλεξε όλη αυτή τη χρονιά να «απαντήσει», απαιτώντας δικαίωση και διεκδικώντας το δικαίωµα στην ορατότητα και στη διαφορετικότητα.\nεξεγερση, ανθρώπινα δικαιώματα, gay pride, ΛΟΑΤΚΙ κοινότητα, Ζακ Κωστόπουλος, Stonewall


Ψηφίστηκαν οι αλλαγές στον κανονισμό της Βουλής – e-volos\nΨηφίστηκαν οι αλλαγές στον κανονισμό της Βουλής\nΘετικά τοποθετήθηκαν ΝΔ, ΣΥΡΙΖΑ, ΠΑΣΟΚ, ΑΝΕΛ και ΔΗΜ.ΑΡ.- «Παρών» από ΚΚΕ- Καταψήφισε η ΧΑ\nΨηφίστηκαν απόψε με ευρεία πλειοψηφία οι αλλαγές στον Κανονισμό της Βουλής, μεταξύ των οποίων και η διαδικασία με βάση την οποία θα αναστέλλεται η κρατική χρηματοδότηση και οποιαδήποτε οικονομική ενίσχυση κομμάτων που ελέγχονται για εγκληματικές πράξεις.\nΣτην ουσία, ενσωματώνεται στον Κανονισμό της Βουλής η σχετική τροπολογία του υπουργείου Εσωτερικών που ψηφίστηκε προσφάτως από την Ολομέλεια. Η ΝΔ, ο ΣΥΡΙΖΑ το ΠΑΣΟΚ, οι ΑΝΕΛ και η ΔΗΜΑΡ τοποθετήθηκαν θετικά, ενώ το ΚΚΕ δήλωσε «παρών». Το μόνο κόμμα που καταψήφισε το νέο άρθρο του Κανονισμού ήταν η ΧΑ, η οποία δια του Ηλία Κασιδιάρη υποστήριξε πως πρόκειται για παράνομη και αντισυνταγματική πράξη που στρέφεται κατά της ΧΑ.\nΗ υπερβολική ταχύτητα «πίσω» από το δυστύχημα στη Νέα Υόρκη


Δεν ξέρω πώς «αισθανθήκατε» βλέποντας στην ίδια ενδεκάδα τον σπουδαίο Ιάπωνα με τον πιτσιρικά Κούτσια. Εύκολα θα μπορούσε κανείς να χαρακτηρίσει «ιστορική» αυτή τη συνύπαρξη από τη στιγμή που δεν συναντάς εύκολα παρόμοιες εικόνες μέσα στους αγωνιστικούς χώρους.\nΠροσωπικά παρακολουθώντας τις κινήσεις τους, έμεινα καθηλωμένος στον τρόπο που ο «μεγάλος» αποτύπωσε στον λίγο χρόνο που χρησιμοποιήθηκε ανάγλυφα την τεράστια κλάση του και ο «μικρός» επιχείρησε και το πέτυχε να ξεδιπλώσει το πλούσιο ταλέντο του. Παραλληλισμός και όχι σύγκριση φυσικά που όπως και να το μεταφράσεις αποτελεί το σημαντικότερο στοιχείο της αναμέτρησης.\nΣτο παιχνίδι ο Πάμπλο Γκαρσία βρήκε την ευκαιρία να στήσει ένα ορθόδοξο βασικό σχήμα, ξεκουράζοντας συγκεκριμένους παίκτες και δοκιμάζοντας συγχρόνως όλο το δυναμικό του ρόστερ που διαθέτει αυτή τη στιγμή. Η εμφάνιση γενικά κρίνεται καλή (ιδιαίτερα στο πρώτο ημίχρονο) και το αποτέλεσμα σαφέστατα δίκαιο.\nΟι πολλές αλλαγές βέβαια είχαν σαν συνέπεια να διαταραχθεί κατά κάποιο τρόπο και σε ορισμένα διαστήματα της επανάληψης, η ισορροπία και ο σταθερός βηματισμός της ομάδας. Όμως η «αποκατάσταση» ήρθε πολύ σύντομα με την παρουσία και μόνο του Καγκάβα ο οποίος στο διάστημα που αγωνίστηκε με απλές αλλά ποδοσφαιρικά αρχοντικές κινήσεις νοικοκύρεψε τα πάντα.\nΟ Σίνζι πήρε και έδωσε την μπάλα σε γρήγορους ρυθμούς, υποχρεώνοντας και τους συμπαίκτες του να αγωνιστούν με τον ανάλογο ρυθμό και σε απόλυτη πειθαρχία. Συμπερασματικά θα λέγαμε ότι δεν δυσκολεύτηκε ο Δικέφαλος ούτε και χθες. Σφράγισε τυπικά την πρόκριση του με συνοπτικές διαδικασίες όπως όλοι περίμεναν, οι οποίες όμως συνοδεύτηκαν εμφαντικά από την «πρώτη» του μεγάλου Καγκάβα.\nΟι διαπιστώσεις φέρνουν στην πρώτη γραμμή την απόδοση του Τσιγγάρα (είναι αμαρτία να παίζει ο Αουγκούστο και να είναι στον πάγκο αυτός ο παίκτης), την σαφέστατα βελτιωμένη εικόνα του Λάμπρου, την επιστροφή του Μιχαηλίδη και την εμφάνιση του νεαρού Κούτσια. Ο Πάμπλο «είδε» και «πήρε» αρκετά από αυτό το παιχνίδι.\nΤο πιθανότερο είναι οι διαπιστώσεις του να τον οδηγήσουν σε κάποιες αλλαγές, ιδιαίτερα στην μεσαία γραμμή του, η οποία παρουσιάζει προβληματική εικόνα. Είναι αλήθεια ότι η διαχείριση των υπόλοιπων σοβαρών αγωνιστικών υποχρεώσεων για το πρωτάθλημα και για το κύπελλο, θα παρουσιάσει κάποιες δυσκολίες εξαιτίας του γεγονότος ότι ο Πάμπλο δεν βοηθήθηκε μεταγραφικά. Έτσι, θα υποχρεωθεί να ψάξει και να βρεί λύσεις εκ των ενόντων. Σίγουρα όμως θα νιώθει περισσότερο αισιόδοξος και δυνατός, βλέποντας τον Ιάπωνα υπεράσσο να είναι έτοιμος σχεδόν για να μπει στη μάχη.\nΟι άσχετοι που είχαν ξεγυμνώσει το ρόστερ του ΠΑΟΚ είναι πίσω από αυτή τη μεγάλη ζημιά!


Αθηναίου: «DNA... Ολυμπιακός» ·\nHome ΜΠΑΣΚΕΤ Ολυμπιακός : BASKET LEAGUE Αθηναίου: «DNA… Ολυμπιακός»\nΑθηναίου: «DNA… Ολυμπιακός»\nΣτο DNA που έχει αποκτήσει ο Ολυμπιακός και την ετοιμότητα όλων των παικτών να βοηθήσουν απέδωσε ο Γιάννης Αθηναίου τη νίκη-ανατροπή επί της Εφές στην Κωνσταντινούπολη, μιλώντας στο www.sportfm.gr.\n-Έχεις παρακολουθήσει πολλές παρόμοιες ανατροπές του Ολυμπιακού, αλλά τώρα την έζησες ενεργά…\n«Πραγματικά είναι τεράστια νίκη για εμάς και ειδικότερα με τον τρόπο που ήρθε. Ο Ολυμπιακός όλα αυτά τα χρόνια, έτσι και τώρα, έχει αποδείξει πως δεν παρατάει κανένα παιχνίδια, όποια και αν είναι η σε βάρος του διαφορά. Αυτό έγινε και κόντρα στην Εφές. Χρειάστηκαν κάποια μεγάλα σουτ, κάποιες πολύ καλές άμυνες και το καταφέραμε. Αυτό που έγινε είναι απλά ο… Ολυμπιακός».\n-Μετά από ένα πολύ καλό πρώτο ημίχρονο, στο δεύτερο χάσατε τα «πατήματά» σας και βάλατε στο παιχνίδι την Εφές. Τι έφταιξε;\n«Μπήκαμε πολύ συγκεντρωμένοι στην άμυνα και γενικότερα πιο δυνατά στο πρώτο ημίχρονο. Δεν τους αφήσαμε να βρουν τις λύσεις στο πικ εν ρολ και μπλοκάραμε τα βασικά ατού τους. Στο δεύτερο ημίχρονο έπαιξε ρόλο και η κούραση, αλλά και ο τραυματισμός του Γιάνγκ, που ανάγκασε τον προπονητή να «κλείσει» το rotation. Ο Οθέλο (σ.σ. Χάντερ) προερχόταν από τραυματισμό και όλα αυτά έπαιξαν ρόλο στο να πέσει η απόδοσή μας. Αυτό που κρατάμε όμως είναι η νίκη και πως παρά τις πολλές δυσκολίες που είχαμε κατά τη διάρκεια του παιχνιδιού, μείναμε συγκεντρωμένοι, ακούσαμε τις οδηγίες του προπονητή μας και τελικά τα καταφέραμε».\n-Πόσο σημαντικό είναι για την αυτοπεποίθησή σας το ότι η νίκη ήρθε με αρκετούς από τους παίκτες που ήρθαν φέτος στην ομάδα να είναι στο τέλος στην πεντάδα;\n«Θα σου θυμίσω τι είχε πει ο κόουτς, ότι μας υπολογίζει όλους και μπορώ να σου επιβεβαιώσω πως όλοι όσοι παίζουμε σε αυτή την ομάδα έχουμε στο μυαλό μας. Πρέπει να είμαστε όλοι έτοιμοι ανά πάσα στιγμή. Ο καθένας μπορεί να χρειαστεί να κάνει κάτι μικρό ή κάτι μεγάλο μέσα στο παιχνίδι. Αυτό είναι μέσα στην φιλοσοφία του κόουτς να παίζει με όλους τους παίκτες. Έτσι είναι οι μεγάλες ομάδες και ο Ολυμπιακός ως μεγάλη ομάδα έτσι λειτουργεί. Προσπαθούμε μέσα από τη δουλειά να βάζουμε στους αγώνες ο καθένας από ένα… λιθαράκι για να πετύχουμε αυτό που θέλουμε».\n-Έκανες την πιο ουσιαστική σου εμφάνιση στον Ολυμπιακό. Έβαλες ένα μεγάλο σουτ, έβγαλες δύο καλές άμυνες…\n«Για να βάλω εγώ αυτό το σουτ, εκτός του ότι δούλεψε όλη η ομάδα σωστά για να ξεμαρκαριστώ, προηγήθηκαν δυο άλλα μεγάλα τρίποντα του Ματ, δύο τρομερά καλάθια από τους Παπαπέτρου και Χάκετ. Όλα αυτά είναι μία αλυσίδα μέσα σε ένα παιχνίδι. Σου δίνουν ψυχολογία και ενέργεια, αλλά και εμπιστοσύνη στο ότι μπορείς να ανατρέψεις την κάθε διαφορά. Αυτή η νίκη είναι ξεκάθαρα νίκη ομάδας».\n-Μετά το αρνητικό ξεκίνημα στη σεζόν, έχετε αλλάξει άρδην προς το καλύτερο. Που το αποδίδεις;\n«Αρχικά κλειστήκαμε στο γήπεδο και δουλέψαμε πολύ. Και φυσικά συνεχίζουμε και θα συνεχίσουμε με τον ίδιο ζήλο. Δεν πετύχαμε κάποιο στόχο μας με τη νίκη στην Τουρκία. Σταματήσαμε να ακούμε τι λεγόταν για εμάς τριγύρω μας και μείναμε συγκεντρωμένοι. Οι προπονητές μας κάθε μέρα παλεύουν για να μας κάνουν καλύτερους και εμείς προσπαθούμε να βγάζουμε τον καλύτερό μας εαυτό. Όπως ήταν πολύ νωρίς για να κριθούμε μετά από δύο ήττες, έτσι και τώρα δεν έγινε κάτι επειδή έχουμε κάνει δύο-τρία καλά παιχνίδια. Στο τέλος θα δούμε τι έχουμε καταφέρει».\nΠληροφορίες αναφέρουν για ακόμα έναν χρόνο στο λιμάνι Kill Bill Και Πρίντ!!!\n«Συγκεντρωμένοι και σοβαροί»\nΟι σύνεδροι της Θύρας-7 θα ακούσουν πρώτοι για Κασάμι ή Πουλίδο...\nΟλυμπιακός : SUPER LEAGUE - ΚΥΠΕΛΛΟ 11/06/2014\nΟλυμπιακός : BASKET LEAGUE 11/11/2013


Όταν μετράει η πράξη – πράγμα δύσκολο σε μια κοινωνία που μετράει η ταμπέλα | ΣΥΜΒΟΥΛΕΥΤΙΚόΣ ΣΤΑΘΜόΣ ΝέΩΝ Β/ΘΜΙΑΣ ΕΚΠ/ΣΗΣ Ν.ΗΡΑΚΛΕΊΟΥ\nPosted on 01/08/2013 by Maria Panagiotaki\nΜπορούν οι πράξεις να βρίσκονται πάνω από προσευχές και κηρύγματα; Ω, ναι! Κι αυτό, είναι μεγάλη παρηγοριά και φωτεινή ελπίδα. Στα τόσα αποκαρδιωτικά που βιώνουμε μέσα σε ένα πράγματι δραματικό παρόν, ακτινοβόλες παρουσίες όπως εκείνη του Πατέρα Αντώνιου Παπανικολάου μάς δίνουν δύναμη και ώθηση να κρατηθούμε από ωραία πράγματα…\nΔιαβάστε ένα άρθρο του Βαγγέλη Μακρή από τη Lifo και μια παλαιότερη, πολύ ουσιαστική συνέντευξη του Πατέρα Αντωνίου. Επίσης ακούστε τον να μιλά στην TED (πρόκειται για μια διεθνή κίνηση που ξεκίνησε πριν 25 χρόνια από την Αμερική και διαδόθηκε σε όλο τον κόσμο με στόχο να διαδοθούν ιδέες που μπορεί να αλλάξουν τον τρόπο που βλέπουμε τα πράγματα. Επιλέγονται από επιτροπές άνθρωποι που έχουν κάτι καινοτόμο, πρωτότυπο, θαυμαστό, εξαιρετικό, ελπιδοφόρο ή τρομακτικό να μοιραστούν μαζί μας και τους δίνονται 20 μόνο λεπτά επί σκηνής για να το αναπτύξουν. Στη συνέχεια οι εισηγήσεις αναρτώνται στο διαδίκτυο στη σελίδα του TED ).\nΣήμερα, όπου το «επαναστατικό» εξαντλείται στις φωνές, την διαμαρτυρία και το θόρυβο τέτοια παραδείγματα μας υπενθυμίζουν ότι ο κόσμος μπορεί να αλλάξει από τις μονάδες, τους «τρελούς», αυτούς που δεν ακολουθούν το κοπάδι, που το ουρλιαχτό τους είναι οι πράξεις τους. Και δεν (θα έπρεπε να) έχει σημασία αν είσαι παπάς και θες να δώσεις μια δεύτερη ευκαιρία στα παιδιά του δρόμου. Θα έπρεπε να μετράει η πράξη και μόνο. Πράγμα δύσκολο σε μια κοινωνία που μετράει η ταμπέλα.\nΗ ομιλία στην TED:\nΑπό μια παλαιότερη συνέντευξη στον M.Hulot στη Lifo μαθαίνουμε ότι ο Πατέρας Αντώνιος Παπανικολάου γεννήθηκε στη Χίο, ζει στον Κολωνό. Από το 1998, με την Κιβωτό του Κόσμου βοηθάει παιδιά, πρόσφυγες και μετανάστες. Πρόσφατα βραβεύτηκε από την Ακαδημία Αθηνών.\nΚάθισα να ακούσω τα παιδιά, τα αποδέχτηκα έτσι ακριβώς όπως είναι. Όταν κάποιος είναι τόσο απελπισμένος, όπως αυτά, τι να του πεις; Ότι ο Χριστός σώζει; Τα ακούει βερεσέ. Γεννήθηκα στη Χίο το ‘71, από πολύτεκνη οικογένεια. Εκεί πέρασα και τα παιδικά μου χρόνια. Ο πατέρας μου δεν είχε σχέση με την εκκλησία, ήταν έμπορος. Η μητέρα μου στο σπίτι. Μεγάλωσα στη Δραπετσώνα. Φτώχια πολύ. Από μικρός είχα την τάση να βοηθώ, να συμμετέχω και να συμπονώ καταστάσεις, πίστεψα ότι μπορώ να βοηθήσω περισσότερο μέσα από το σχήμα. Τελείωσα το Παιδαγωγικό και τη Θεολογική Σχολή και ταξίδεψα αρκετά στο εξωτερικό, σε ιεραποστολές. Μετά τις σπουδές μου χειροτονήθηκα σε μια περιοχή πολύ δύσκολη, στην Ακαδημία Πλάτωνος, στον Άγιο Γεώργιο. Έπεσα σαν αλεξιπτωτιστής στη συγκεκριμένη ενορία, δεν είχα ιδέα πού πήγαινα. Τα προβλήματα τεράστια.\nΟ Κολωνός έρχεται πρώτος σε ποσοστά νεανικής εγκληματικότητας, διακίνησης ναρκωτικών, σε παιδιά που δεν πηγαίνουν σχολείο. Αυτό που είδα γύρω μου ήταν εγκατάλειψη, παιδιά 16-17 χρόνων που δεν είχαν τελειώσει καν το δημοτικό, παιδιά μονογονεϊκών οικογενειών που υπήρχε μόνο η μητέρα. Και οι δύο να υπήρχαν, τα προβλήματα άλυτα. Κάποιος απ’ τους δύο θα ήταν σε χρήση ή με βαριά ψυχολογικά προβλήματα. Αναγκάστηκα να βγω προς τα έξω στην ενορία, να πλησιάσω αυτά τα παιδιά, γιατί δεν έρχονταν στην εκκλησία. Γινόταν χαμός. Σιγά- σιγά με εμπιστεύτηκαν.\nΑποφασίσαμε να κάνουμε κάποιες ομάδες υποστηρικτικές να βοηθήσουμε τα μεγαλύτερα παιδιά να ξαναπάνε στο σχολείο. Τουλάχιστον να βγάλουν το γυμνάσιο. Τους βρήκαμε επιδοτούμενα προγράμματα για να αποκτήσουν μια ειδικότητα, να μπορούν να δουλέψουν. Αυτή ήταν η πρώτη μου μέριμνα. Μπορέσαμε και νοικιάσαμε το πρώτο κέντρο που ήταν στην οδό Πύλου, στην Ακαδημία Πλάτωνος. Ένα πρώην καφενείο, άθλιο. Ήταν δραματική η κατάσταση, υπήρχαν πάρα πολλά παιδιά, αναγκαστήκαμε και νοικιάσαμε και στη Λένορμαν άλλους χώρους για τα μεγαλύτερα παιδιά. Στην αρχή ήμασταν όλοι μαζί, από τα παιδιά του νηπιαγωγείου μέχρι του λυκείου, και προσπαθούσαμε να καλύψουμε τις βασικές ανάγκες χωρίς βοήθεια από πουθενά. Το ρίσκο τεράστιο. Θέλει να έχεις αποφασίσει να πέσεις στο κενό.\nΛέει σε κάποιο σημείο στο Ευαγγέλιο ο Χριστός: «Δεν χρειάζεται να μιλάς ωραία για να μιλήσεις για μένα, εγώ θα σου βάλω τα λόγια. Μην ψάχνεις τα μέσα, εγώ θα σου τα δώσω τα μέσα» που σημαίνει ότι πρέπει να κάνεις ό,τι μπορείς απ’ τη δική σου τη μεριά, κι από κει και πέρα οι δρόμοι ανοίγουν. Αφού είχαμε καταθέσει τα πάντα, τότε πραγματικά να γινόταν το θαύμα, βρισκόταν κάποιος απ’ το πουθενά και μας στήριζε. Οι εθελοντές δεκάδες. Κι έτσι πάνε έντεκα χρόνια τώρα. Δεν είχαμε καμία οικονομική βοήθεια από την εκκλησία. Δεν πήραμε ποτέ λεφτά, παρόλο που χτυπάμε συνέχεια πόρτες. Εκκλησία όμως δεν είναι μόνο η διοικούσα, εκκλησία είναι ο απλός ο λαός. Και κάθε φορά που έχανε την εμπιστοσύνη του εμείς είχαμε πολύ περισσότερη βοήθεια, γιατί ο κόσμος έψαχνε να βρει αποκούμπι. Να βρει κάτι καθαρό που να αξίζει, να μην απελπιστεί. Να μη φύγει η ελπίδα.\nΤο κακό πουλάει περισσότερο, γι’ αυτό και προβάλλεται πιο πολύ. Δύο μόνο καλοί άνθρωποι όμως αρκούν να φτιάξουν μία εκκλησία. Δεν μπορείς να μιλάς για όλους και να το γενικεύεις. Υπάρχει και μια πλευρά των βραβείων που θα έλεγα είναι χρήσιμη. Λειτουργούν ως πιστοποίηση, γιατί είναι δύσκολοι οι καιροί. Υπάρχουν διάφορα άσχημα που έχουν γίνει και ο κόσμος είναι δύσπιστος και δύσκολα αποφασίζει να βοηθήσει. Όμως τα βραβεία βοηθούν. Και δεν είναι μόνο της UNESCO, είναι και των δύο Πρόεδρων της Δημοκρατίας, μας βράβευσε και η Ακαδημία Αθηνών στις 30 Δεκέμβρη, μας κάλεσαν να μιλήσουμε στη Βουλή.\nΑναγνωρίζεται η προσφορά μας, που όμως προέρχεται κυρίως από τον απλό τον κόσμο, τον φτωχό, και κάποιους λιγοστούς ανθρώπους που έκαναν μια γενναιόδωρη κίνηση και μας βοήθησαν. Από τις προσφορές τους καταφέραμε και ήρθαμε τον περασμένο Σεπτέμβριο στο νέο μας κτίριο στη Ζηνοδώρου. Κοίταζα προχθές γύρω μου και ήταν όμορφα. Ήταν παιδιά από διάφορες χώρες, που ο καθένας ήξερε τον άλλον με το όνομά του, ήταν φιλαράκια, δεν ήξεραν από πού είναι, τα μίση ανάμεσα στις χώρες. Εδώ κάνουμε ένα μεγάλο πείραμα, γιατί, ξέρεις κάτι, μπορούμε να ζήσουμε όλοι μαζί ειρηνικά, κι ας είμαστε από άλλες χώρες, από άλλες θρησκείες, από άλλες παραδόσεις, όταν σεβόμαστε και αγαπάμε ο ένας τον άλλο για αυτό που είναι. Για την αρετή του.\nΤα παιδιά είναι καλοκάγαθα, δεν είναι μνησίκακα, δεν τα ενδιαφέρει να αγαπήσουν το φίλο τους επειδή είναι απ’ την ίδια πατρίδα. Δεν υπάρχουν γκέτο εδώ. Τα ακούω να λένε τραγούδια της χώρας τους και σκέφτομαι αυτός είναι ο παράδεισος. Υπάρχουν άνθρωποι που αναρωτιούνται τι δουλειά έχουν ο παπάς, η εκκλησία με τους μουσουλμάνους ή με τους ξένους. Είχαμε συνηθίσει την εκκλησία να είναι Έλληνες, ορθόδοξοι, όμως δεν είναι σωστό αυτό. Εμείς ανοίξαμε τις πόρτες σε όλους. Υπάρχουν άνθρωποι που δεν το καταλαβαίνουν και μας απειλούν. Σ’ αυτούς δεν κρατάμε κακία, τους μιλάμε και ας μη μας καταλαβαίνουν. Απλά λέω ότι αν δεν προσέξουμε όλο αυτόν τον κόσμο που είναι σε απελπισία, που είναι περιθωριοποιημένος, αύριο μεθαύριο θα τον βρούμε στην πόρτα μας.\nΤο πιο μεγάλο μου όφελος από την ασχολία μου με την Κιβωτό; Πολύ αγάπη. Αν κάποιος το αφουγκραστεί, θα δει ότι είναι μία εκκωφαντικά σιωπηλή αγάπη. Τη νιώθεις, τη βιώνεις. Αισθάνομαι πατέρας πάρα πολλών παιδιών που έχουν μεγαλώσει, που έχουν φύγει και επιστρέφουν να μου πουν «σε αισθάνομαι δικό μου άνθρωπο, από σένα έμαθα να ζω σωστά». Αυτό το κέρδος δεν μπορεί να να εκτιμηθεί. Η λέξη «Θεός» σημαίνει αγάπη χωρίς μέτρο. Σημαίνει τη θυσιαστική αγάπη, σημαίνει πράξη και όχι λόγια. Θεός είναι η πράξη όλων αυτών που πιστεύουμε. Είναι τόσο κοντά μας που μπορούμε να απλώσουμε το χέρι μας και να τον πιάσουμε. Ποιος πάει σήμερα να επισκεφτεί έναν φυλακισμένο; Να του δώσουμε κουράγιο, να του δώσουμε ελπίδα – αυτό είναι ο Θεός. Στο πρόσωπο του άλλου μπορούμε να αντικρίσουμε το Θεό μας και ο δρόμος προς το Θεό είναι ο άνθρωπος.\nΗ μεγαλύτερη καμπάνια υπέρ της πίστης και του Θεού είναι το να προσπαθείς εσύ να μου αποδείξεις ότι δεν υπάρχει που σημαίνει ότι διαμαρτύρεται ο εαυτός σου μέσα σου για χίλια δύο πράγματα…\nFiled under: Αποκλίνουσα Συμπεριφορά,Ανθρώπινη Ανάπτυξη,Διαφορετικότητα,Διαχείριση Κρίσεων,Δικαιώματα Ανηλίκων,Εφηβεία,Εκπαιδευτικό Υλικό,Κείμενα,Νέα για Νέους,Οικογένεια,Πες μου μια Ιστορία,Συναισθηματική Αγωγή,Υγεία |\n« 1.200.000 παιδιά πωλούνται κάθε χρόνο! Ακούει κανείς; Η φτώχεια είναι απειλή για τη ζωή, την επιβίωση και την ανάπτυξη των παιδιών στην Ελλάδα »


Cinnamon Air - Αεροπορικές εταιρείες - Cinnamon Air φτηνές πτήσεις - eSky.gr\nΟι καλύτερες τακτικές πτήσεις με την αεροπορική εταιρία Cinnamon Air στην eSky\n✔ Πού πετάει η Cinnamon Air;\nΗ Cinnamon Air πετάει σε πολλούς διαφορετικούς προορισμούς. Για να ελέγξετε το τρέχον πρόγραμμα, χρησιμοποιήστε τη σελίδα eSky.\n✔ Πότε μπορώ να βρω τα φθηνότερα εισιτήρια με Cinnamon Air;\nΓια την Cinnamon Air, είναι καλύτερο να αγοράσετε τα εισιτήριά σας όσο πιο νωρίς μπορείτε πριν από την ημερομηνία ταξιδιού σας.\n✔ Μπορώ να κάνω κράτηση ξενοδοχείου με πτήση της αεροπορικής Cinnamon Air;\nGet to know more about Cinnamon Air


Η κατάρρευση του πολιτισμού | Η Εφημερίδα των Συντακτών\nΗ άφιξη των Γερμανών στην Εύβοια (1941)\nΤο έργο αυτό του Νόρμπερτ Ελίας (1897-1990) είναι καρπός θεωρητικού στοχασμού αλλά και υπαρξιακής εμπειρίας. Ο μεγάλος κοινωνιολόγος, που θέτει στόχο του να φωτίσει τις συνθήκες που κατέστησαν δυνατή τη ναζιστική βαρβαρότητα, είναι ταυτόχρονα ένας επιζών μάρτυρας αυτής της τραγικής ιστορίας.\nΤο 1933, με την άνοδο των ναζί στην εξουσία, ο Ελίας υποχρεώθηκε να εγκαταλείψει τη Φρανκφούρτη χωρίς να προλάβει να υποστηρίξει τη διδακτορική του διατριβή. Γνώρισε την πείνα, την εξορία και υπήρξε άπατρις για περισσότερα από είκοσι χρόνια. Οπως οι περισσότεροι Γερμανοεβραίοι που επέζησαν, έχασε την οικογένειά του και τους φίλους του στα ναζιστικά στρατόπεδα συγκέντρωσης. Δεν μπόρεσε ποτέ να ξεπεράσει τα αισθήματα ενοχής για τον θάνατο της μητέρας του στους θαλάμους αερίων του Αουσβιτς.\nΟ ναζισμός, ο πόλεμος, το Ολοκαύτωμα φαίνεται να θέτουν υπό αμφισβήτηση ορισμένες από τις ιδέες που είχε αναπτύξει ο Ελίας στο σπουδαίο έργο του «Η εξέλιξη του πολιτισμού» (1939), όπου διαπίστωνε μια ισχυρή ιστορική τάση προς την ειρήνευση των κοινωνικών σχέσεων στην πολιτισμένη Δύση. Η εξέλιξη του πολιτισμού δεν πρέπει να ερμηνεύεται όμως ως διαρκής και γραμμική πρόοδος, που αποκλείει την παλινδρόμηση στην αγριότητα. Η ναζιστική βαρβαρότητα γίνεται αντιληπτή από τον Ελίας ως «κατάρρευση» ή οπισθοδρόμηση του πολιτισμού, οι βαθύτερες αιτίες της οποίας πρέπει να αναζητηθούν στις ιδιαιτερότητες της ιστορικής και κοινωνικής εξέλιξης της Γερμανίας.\nΤο ζητούμενο είναι να εξηγήσουμε πώς η πλειοψηφία των Γερμανών στήριξε την άνοδο του Χίτλερ στην εξουσία, αποδέχθηκε τις θυσίες που επέβαλε το καθεστώς και έστρεψε τις απογοητεύσεις και το μίσος της εναντίον των Εβραίων, υποστηρίζοντας ή ανεχόμενη τον βαθμιαίο αποκλεισμό τους από την κοινωνία και τελικά τη φυσική τους εξόντωση. Αυτή η τραγωδία, που αποτελεί ένα από τα μεγαλύτερα αινίγματα της ευρωπαϊκής ιστορίας, δεν μπορεί να αποδοθεί σε τυχαίους παράγοντες, στις πράξεις λίγων ψυχοπαθών, ούτε μπορούμε να απομονώσουμε αυτή την ιστορική περίοδο από όσα προηγήθηκαν και να τη θεωρήσουμε ένα ατύχημα, μιαν εξαίρεση ή μια παρένθεση.\nΟι συνήθεις ερμηνείες, που συνδέουν την επικράτηση του ναζισμού με την ήττα της Γερμανίας στον Πρώτο Παγκόσμιο Πόλεμο και την ταπεινωτική Συνθήκη των Βερσαλιών ή με τη βαθιά οικονομική κρίση της δεκαετίας του 1930, κρίνονται ανεπαρκείς. Ο Ελίας δεν αρνείται τη σημασία αυτών των πιο άμεσων αιτιών του ναζισμού και του Δεύτερου Παγκόσμιου Πολέμου.\nΔεν αρνείται και δεν υποτιμά ούτε τον ρόλο που έπαιξε η ιδεολογία, καθώς η εξόντωση των Εβραίων δεν εξυπηρετούσε «ορθολογικούς» στόχους ή οικονομικά συμφέροντα, αλλά πήγαζε ευθέως από το ναζιστικό σύστημα πεποιθήσεων. Σύμφωνα όμως με τον Ελίας, η ναζιστική βαρβαρότητα και η δραματική κατάρρευση του πολιτισμού μπορούν να ερμηνευτούν σε βάθος μόνον αν ανατρέξουμε στο πιο μακρινό γερμανικό παρελθόν και αν μελετήσουμε πιο μακρόχρονες και πολύπλοκες κοινωνικές και ιστορικές διαδικασίες.\nΕπί αιώνες η Γερμανία ήταν κατακερματισμένη και κάτω από απολυταρχική εξουσία. Το μεγαλύτερο μέρος της γερμανικής ιστορίας σημαδεύεται από διαιρέσεις, έριδες και συγκρούσεις. Αυτές με τη σειρά τους τροφοδοτούσαν έναν διακαή πόθο για ενότητα και ομόνοια, που θα μπορούσε να επιβάλει μόνον ένας ισχυρός ηγέτης. Η μακρά παράδοση απολυταρχικής διακυβέρνησης εξηγεί ώς ένα βαθμό την τάση των Γερμανών για απόλυτη και τυφλή υπακοή στην εξουσία και τη δυσπιστία τους απέναντι στην κοινοβουλευτική δημοκρατία και τις κομματικές διενέξεις της.\nΕνα μεγάλο χάσμα χώριζε το εθνικό ιδανικό από την πεζή γερμανική πραγματικότητα. Το πρώτο βασιζόταν στην εξιδανίκευση του ισχυρού Ράιχ του παρελθόντος και αναπαρήγε την εικόνα ενός τάχα χαμένου εθνικού μεγαλείου, ενώ η δεύτερη κατέγραφε τη σταδιακή συρρίκνωση της εθνικής ισχύος, που γεννούσε την αίσθηση μιας παρακμής. Από ’δώ προέκυπταν ένα ισχυρό αίσθημα ταπείνωσης και μια φλογερή επιθυμία για εκδίκηση και αποκατάσταση του παλαιού μεγαλείου.\nΗ ενοποίηση της Γερμανίας επιτεύχθηκε με μεγάλη καθυστέρηση το 1871, και συντελέστηκε στο πλαίσιο ενός ακόμα αυταρχικού καθεστώτος. Η καθυστερημένη συγκρότηση ενός ενιαίου κράτους, σε μιαν εποχή κατά την οποία άλλες ευρωπαϊκές χώρες είχαν ήδη θεμελιώσει συγκεντρωτικές εξουσίες και είχαν πετύχει την ειρήνευση στο εσωτερικό τους, έκανε τους Γερμανούς να υποφέρουν από χρόνια δυσθυμία και ανασφάλεια.\nΓια να αντισταθμίσουν αυτά τα δυσάρεστα συναισθήματα, έτειναν να υπερεκτιμούν και να θεωρούν καθοριστικές για την αναγέννηση της Γερμανίας την πολεμική συμπεριφορά και την προσφυγή στα όπλα. Εξαιτίας της έλλειψης ενότητας, η γερμανική αστική τάξη δεν μπόρεσε να παίξει ηγεμονικό πολιτικό ρόλο και κατέληξε να συνθηκολογήσει με τους παραδοσιακούς κανόνες και κώδικες των κυρίαρχων αριστοκρατικών ελίτ, που βασίζονταν σε μιαν αυστηρά ιεραρχική τάξη και σε πρότυπα βίας και κοινωνικής ανισότητας.\nΟ Ελίας σημειώνει ότι οι εθνικοί ήρωες του γερμανικού πανθέου ήταν προσωπικότητες όπως ο Φρειδερίκος ο Μέγας ή ο Μπίσμαρκ, που ενσαρκώνουν μιαν απολυταρχική παράδοση, ενώ ο Γκέτε ή ο Μπετόβεν θεωρούνταν «ήρωες» του πολιτισμού εκτός πολιτικής, αλλά όχι «δημιουργοί ιστορίας». Το τραύμα που προκάλεσε η ήττα του 1918 ευνόησε την άνοδο του ναζισμού.\nΟ στόχος της ανασύστασης της γερμανικής αυτοκρατορίας, που πρότειναν οι ναζί, έμοιαζε να νομιμοποιεί ακόμα και τα πιο βάρβαρα μέσα. Πολλά φαινόμενα του καιρού μας καταδεικνύουν πόσο ευάλωτος είναι ο πολιτισμός και πόσο υπαρκτό είναι και σήμερα το ενδεχόμενο μιας επιστροφής στη βαρβαρότητα.


Οι 4 καλύτερες δίαιτες που πρέπει να υιοθετήσετε μετά τα 40 | Μυστικά ομορφιάς | mystikaomorfias.gr\nHomeΣυνταγές ομορφιάςΟι 4 καλύτερες δίαιτες που πρέπει να υιοθετήσετε μ ...\nΠολλοί άνθρωποι άνω των 40 αναζητούν δίαιτες για να υποστηρίξουν τη λειτουργία της καρδιάς ή του εγκεφάλου και να ενισχύσουν τη γενική υγεία.\nΈτσι λοιπόν αποφάσισα να σας παραθέσω 4 διατροφικά προγράμματα που είναι ιδανικά για όσους είναι πάνω από τα 40 έτη.\nΟι δίαιτες σε αυτό το άρθρο επιλέχθηκαν με βάση τα ακόλουθα κριτήρια:\n– Εύκολές στην παρακολούθηση. Εκτός από την παροχή σαφών οδηγιών και απλών λιστών αγορών,\nΠροσαρμόσιμες. Μπορείτε να κάνετε αλλαγές ανάλογα με τις προσωπικές σας προτιμήσεις και τις διατροφικές σας ανάγκες.\n– Όχι υπερβολικά περιοριστικές. Δεν θα χρειαστεί να εξαλείψετε μεγάλες ομάδες τροφίμων από το πρόγραμμα διατροφής σας.\n– Διατροφικά ισορροπημένες. Θα καταναλώσετε υγιή λίπη και πρωτεΐνες, καθώς και ποιοτικές πηγές υδατανθράκων και μικροθρεπτικά συστατικά.\n– Βάσει στοιχείων. Επιστημονικές μελέτες υποστηρίζουν τα οφέλη για την υγεία της διατροφής.\nΕδώ είναι 4 από τις καλύτερες δίαιτες για εκείνους που είναι άνω των 40 ετών.\nΜία μελέτη συσχετίζει επίσης τη μεσογειακή διατροφή με 30% μειωμένο κίνδυνο παχυσαρκία ς σε περι- και μετεμμηνοπαυσιακές γυναίκες.\nΠώς να επιλέξετε την καλύτερη διατροφή\nΕάν είστε άνω των 40 ετών, η καλύτερη διατροφή είναι αυτή που μπορείτε να διατηρήσετε μακροπρόθεσμα – και μπορεί να μην μοιάζει με τη διατροφή που ακολουθεί ο φίλος σας, ο αδελφός σας ή ο γείτονά σας.\nΗ διατροφή σας πρέπει να περιλαμβάνει τρόφιμα που σας αρέσουν, να σας βοηθά να νιώσετε καλύτερα, και να παρέχει όλα τα θρεπτικά συστατικά που χρειάζεται το σώμα σας . Εάν επιλέξετε ανάμεσα στα παραπάνω διατροφικά προγράμματα, λάβετε υπόψη τις προσωπικές σας ανάγκες.\nΕάν ο πρωταρχικός στόχος σας είναι να μειώσετε την αρτηριακή σας πίεση, επιλέξτε τη δίαιτα DASH. Αν θέλετε να εστιάσετε στην αυτο-φροντίδα και σε μια υγιή σχέση με τα τρόφιμα, δοκιμάστε το διαισθητικό φαγητό. Εάν απλώς στοχεύετε σε μια πιο υγιεινή, πιο ισορροπημένη διατροφή, η μεσογειακή ή Flexitarian διατροφή μπορεί να είναι η καλύτερη επιλογή.\nΜπορεί να παρατηρήσετε ότι οι προαναφερθείσες δίαιτες αλληλεπικαλύπτονται σημαντικά. Καθεμία δίνει έμφαση στα θρεπτικά συστατικά, σε ελάχιστα επεξεργασμένα τρόφιμά και σε τροφές που είναι πλούσιες σε μέταλλα, φυτικές ίνες, υγιή λίπη, άπαχη πρωτεΐνη και αντιοξειδωτικά – όλα αυτά είναι βασικοί παράγοντες για οποιαδήποτε διατροφή σκέφτεστε να ακολουθήσετε.\nΕάν είστε άνω των 40 καλό είναι να δώσετε ιδιαίτερη προσοχή στην πρόσληψη συγκεκριμένων θρεπτικών συστατικών, όπως ασβέστιο , βιταμίνη D, πρωτεΐνες και βιταμίνες Β. Εάν δεν πιστεύετε ότι λαμβάνετε επαρκείς ποσότητες αυτών των θρεπτικών συστατικών, ενδέχεται να απαιτούνται απλές προσαρμογές ή συμπληρώματα διατροφής.\nΝα θυμάστε ότι δεν χρειάζεται να κάνετε δραστικές αλλαγές στη διατροφή σας. Μικρά, σταδιακά βήματα μπορεί να εξακολουθούν να παρέχουν σημαντικά οφέλη για την υγεία, ακόμα κι αν δεν ακολουθείτε τέλεια το διατροφικό σας σχέδιο.\nΗ επιλογή της διατροφής που είναι κατάλληλη για εσάς απαιτεί προσεκτική εξέταση των προσωπικών σας στόχων και των διατροφικών σας αναγκών. Η σωστή επιλογή είναι αυτή που μπορείτε να διατηρήσετε μακροπρόθεσμα και σας κάνει να αισθάνεστε καλύτερα.


Παρασκευή, 06 Σεπτεμβρίου 2013 10:30\nΚάντε καλύτερη τη ζωή σας\nΤο Φενγκ Σούι, στην κινεζική γλώσσα σημαίνει «άνεμος και νερό».\nΦενγκ Σούι είναι η τέχνη που μας βοηθάει να γνωρίσουμε την κοσμική ενέργεια (Τσι).\nΑυτή την ενέργεια μπορούμε να την εκμεταλλευτούμε για να κάνουμε καλύτερη τη ζωή μας.\nΗ κοσμική ενέργεια, το Τσι, προέρχεται από τη συνεχή και αιώνια εναλλαγή δύο άλλων ενεργειών: της θετικής Γιαγκ και της αρνητικής Γιν.\nΗ εφαρμογή των κανόνων του Φεvγκ Σούι συνεπάγεται την αρμονία και τη σταθερότητα των ενεργειακών κυμάτων, η οποία με τη σειρά της φέρνει καλή τύχη σε όποιον δέχεται τα κατάλληλα ενεργειακά κύματα.\nΗ υπερβολική ροή σε κάποιο χώρο του Γιν ή του Γιαγκ μπορεί να είναι καταστρεπτική για όσους ζουν ή εργάζονται σ’ αυτόν, αλλά και για τους επισκέπτες τους. Αντίθετα, η ισορροπία των δύο ενεργειακών δυνάμεων ευνοεί την ψυχoσωματική αρμονία και την υλική ευμάρεια. Σχετικά με τις δύο μορφές της κοσμικής ενέργειας και την εξισορροπημένη συνύπαρξή τους, η μία διαδέχεται την άλλη. Η χρυσή τομή βρίσκεται στην αρμονική συνύπαρξη των Γιν και Γιαγκ. Μερικά τέτοια αρμονικά ζεύγη είναι η αντρική και η γυναικεία φύση, ο ουρανός και η γη, το άσπρο και το μαύρο, ο ήλιος και η σελήνη, η ζέστη και το κρύο, το βουνό και η πεδιάδα, το σκληρό και το μαλακό, η γέννηση και ο θάνατος, η ξηρασία και η υγρασία, η ενεργητικότητα και η παθητικότητα, ο δυναμισμός και η απραξία, κ.ά.\nΣτο σπίτι ή στο γραφείο, οι δύο ενέργειες μεταφράζονται σε συγκεκριμένες αρχιτεκτονικές και διακοσμητικές επιλογές.\nΈνα σπίτι χαμηλοτάβανο ή υπόγειο με χαμηλό φωτισμό και διακοσμημένο με σκούρα χρώματα έχει πολύ έντονο το στοιχείο Γιν. Αντίθετα, ένα ευρύχωρο, ψηλοτάβανο κτίριο, με πολύ έντονο φωτισμό και μοντέρνα έπιπλα με γωνίες, είναι ένας χώρος Γιαγκ. Και στις δύο περιπτώσεις επιβάλλονται αλλαγές στο εσωτερικό των χώρων, προκειμένου οι κάτοικοι ή οι εργαζόμενοι να μην αντιμετωπίσουν προβλήματα ψυχοσωματικής ισορροπίας.\nΌποιος κατοικεί σε σπίτι Γιν είναι χαμηλών τόνων, στερείται δυναμισμού και μερικές φορές πάσχει από κατάθλιψη.\nΑυτός που μένει σε σπίτι Γιαγκ έχει υπερβολικό δυναμισμό, ένταση, άγχος και πιθανώς να υποφέρει από καρδιακά νοσήματα. Είναι υπερβολικά εκτεθειμένος στην ενέργεια του χώρου και δεν μπορεί να την «δαμάσει».\nΓια να εξασφαλίσετε την ενεργειακή αρμονία στο σπίτι ή στο γραφείο, πρέπει να γνωρίζετε ότι κάθε χώρος συνιστά μια εναλλαγή κενού και πληρότητας και δέχεται και εκπέμπει την ενέργεια του Τσι, όπως συμβαίνει και με κάθε αντικείμενο ανάλογα με το σχήμα του.\nΌταν μπαίνουμε σε κάποιο διαμέρισμα ή κάθε άλλο χώρο, στον οποίο η σχέση κενού - πλήρους είναι δυσανάλογη, τότε δεν μπορούμε να αισθανθούμε ευχάριστα. Το κενό και το πλήρες πρέπει να αλληλοσυμπληρώνονται.\nΣτο σωστό, κατά τις επιταγές του Φενγκ Σούι, σπίτι:\nα) Η είσοδος του σπιτιού είναι απαλλαγμένη από οτιδήποτε περιττό.\nβ) Η κουζίνα αερίζεται πολύ καλά και δεν υπάρχουν δίπλα - δίπλα το ζεστό και το κρύο, π.χ. το ψυγείο ή ο νεροχύτης δίπλα στην κουζίνα γιατί το νερό σβήνει τη φωτιά!\nγ) Το σαλόνι είναι το μεγαλύτερο δωμάτιο, με το περισσότερο φως από όλα τα άλλα και έχει εύκολη πρόσβαση.\nδ) Η τραπεζαρία βρίσκεται σε δικό της χώρο και όχι στην κουζίνα ή κάπου αλλού.\nε) Δεν υπάρχουν υπολογιστής, τηλεόραση, τηλέφωνο ή οποιαδήποτε άλλη συσκευή στις κρεβατοκάμαρες, ούτε καθρέφτης απέναντι από το κρεβάτι.\nστ) Το λουτρό αερίζεται πολύ καλά και δεν έχει μοκέτα.\nΤα περισσότερο αρνητικά για το Φενγκ Σούι γεωμετρικά σχήματα, γεωενέργεια και χωροενέργεια, είναι οι προεξέχουσες ευθείες και οι γωνίες.\nΤα σχήματα αυτά εκπέμπουν ενέργεια που διαιρεί τον χώρο με βίαιο τρόπο. Καθεμιά από τις γωνίες ή τις προεξέχουσες ευθείες είναι και ένα «δηλητηριασμένο βέλος», που καταστρέφει την ενεργειακή αρμονία του χώρου και μειώνει τη δική μας ενεργητικότητα. Δεν πρέπει να υπάρχουν τέτοια σχήματα ούτε στο σπίτι μας ούτε στον χώρο, όπου εργαζόμαστε, ούτε στους χώρους της ψυχαγωγίας μας.\nΟι γωνίες, κυρίως επίπλων και τοίχων, που βλέπουν προς την είσοδο, κάνουν τον επισκέπτη να αισθάνεται ανεπιθύμητος, γι’ αυτό δεν πρέπει ποτέ να τοποθετούμε κάποιον κάτω από γωνία τοίχου ή μπροστά από γωνία επίπλου, κρεβατιού ή πολυθρόνας. Θα υπάρξει δυσμενής επίδραση στην ενέργειά του.\nΙδιαίτερη προσοχή απαιτούν τα εσωτερικά δοκάρια των τοίχων, οριζόντια ή κάθετα, ξύλινα ή από τσιμέντο, και οι γωνίες των επίπλων. Όταν ένα δοκάρι δεν είναι σωστά τοποθετημένο και βρίσκεται στη μέση του δωματίου, γίνεται ένα φαρμακερό βέλος ενέργειας. Λειτουργεί σαν συσσωρευτής ενέργειας,την οποία εκπέμπει σε οποιονδήποτε βρίσκεται κοντά του. Μια πολύ καλή λύση για να μειωθεί η αρνητική επίδραση είναι να τοποθετηθεί κάποιο αναρριχητικό φυτό ή να κρεμαστούν κάποια διακοσμητικά αντικείμενα, όχι βέβαια μυτερά.\nΤο ίδιο πρέπει να κάνουμε γενικότερα και με όλες τις γωνίες του σπιτιού που είναι πολύ αιχμηρές και κάνουν το Τσι να ρέει έντονα προκαλώντας αρνητικές συνέπειες σε όποιον κάθεται κοντά τους. Τις περισσότερες φορές αυτές οι γωνίες υπάρχουν στα έπιπλα κυρίως του γραφείου, της κουζίνας και του σαλονιού, σε όλους δηλαδή τους χώρους, στους οποίους περνάμε πολλές ώρες καθημερινά. Αυτά τα αιχμηρά βέλη ενέργειας διαταράσσουν την αρμονία του Τσι αλλά και τη διάθεσή μας, αφού μας δημιουργούν μόνιμο άγχος.\nΓια να πειστείτε, να κάνετε το εξής:\nΚαθίστε σε μια καρέκλα μπροστά από τη γωνία του γραφείου σας ή οποιουδήποτε άλλου χώρου και κλείστε τα μάτια σας.\nΣυγκεντρωθείτε στα συναισθήματα που νιώθετε.\nΠολύ γρήγορα, ούτε καν σε πέντε λεπτά, θα αισθάνεστε ανεξήγητη ενόχληση, που μπορεί να γίνει μεγάλη, αν παρατείνετε τη διάρκεια της εκεί παραμονής σας.\nΔιαβάστηκε 3183 φορές Τελευταία τροποποίηση στις Δευτέρα, 09 Σεπτεμβρίου 2013 07:37\nΠερισσότερα σε αυτή την κατηγορία: « Αντιστρές εναλλακτικές θεραπείες Τεχνική για την καλή κυκλοφορία του αίματος »


Έφη Ριζά-Σκύφα - Vivlio-Life.gr\n3444 Views January 24, 2014 ΣΥΝΕΝΤΕΥΞΕΙΣ ΣΥΓΓΡΑΦΕΩΝ admin\nΗ Έφη Ριζά-Σκύφα γεννήθηκε στην Αθήνα όπου και ζει μέχρι σήμερα. Είναι πτυχιούχος της Φιλοσοφικής Σχολής του Πανεπιστημίου Αθηνών από το Τμήμα Βυζαντινών και Νεοελληνικών Σπουδών. Είναι παντρεμένη με το μαθηματικό Θανάση Σκύφα και έχει δύο κόρες, την Άρτεμη και την Αμαρυλλίδα, που φοιτούν στο Μαθηματικό Τμήμα του Πανεπιστημίου Αθηνών.\nΑπό την αρχή της επαγγελματικής της δραστηριότητας μέχρι και σήμερα ασχολείται με τη φροντιστηριακή εκπαίδευση και την προετοιμασία υποψηφίων για την εισαγωγή τους στις Ανώτατες και Ανώτερες Σχολές, διδάσκοντας το μάθημα της Έκθεσης και της Λογοτεχνίας. Είναι διευθυντικό στέλεχος του εκπαιδευτικού ομίλου «ΦΡΟΝΤΙΣΤΗΡΙΑ ΣΠΟΥΔΗ» και έχει συγγράψει πλήθος εκπαιδευτικών βοηθημάτων.\nΠαράλληλα, από το 2004, μαζί με τους Θανάση Σκύφα, Μανώλη Παπούλια και Βασίλη Ριζά έχουν ιδρύσει τις εκδόσεις Έναστρον που ασχολούνται με την κυκλοφορία λογοτεχνικών και εκπαιδευτικών βιβλίων, λευκωμάτων, περιοδικών κ.ά. Από το 2008 οι εκδόσεις Έναστρον έχουν αναπτύξει μια σειρά δράσεων δημιουργώντας τον «πολυχώρο πολιτισμού Έναστρον» στο κέντρο της Αθήνας, όπου γίνονται εκδηλώσεις προβολής του βιβλίου, της μουσικής, της ζωγραφικής και άλλων μορφών τέχνης. Από το 2011 είναι αρχισυντάκτρια του εξαμηνιαίου περιοδικού «Κλεψύδρα» για το βιβλίο, την τέχνη και τον πολιτισμό.\n– Ξεφυλλίζοντας το περιοδικό Κλεψύδρα, δεν μπόρεσα παρά να θαυμάσω το άρτια δομημένο έργο σας, τα τόσα πολλά διαφορετικά αλλά τελικά δεμένα μεταξύ τους πράγματα με τα οποία καταπιάνεστε, το πάθος και την όρεξη για τη δουλειά σας σε τόσο δύσκολους και απαισιόδοξους καιρούς. Τελικά, είστε καθηγήτρια, συγγραφέας, αρχισυντάκτρια, υπεύθυνη εκδόσεων, σύζυγος και μητέρα! Πώς καταφέρνετε και χωράτε τόσους πολλούς ρόλους στη ζωή σας;\nΠράγματι στη ζωή μου χωράνε πολλοί ρόλοι, που ευτυχώς για μένα είναι αρμονικά δεμένοι μεταξύ τους, επειδή ως άτομο είμαι πολύ πειθαρχημένη και συνάμα πολύ δραστήρια και επειδή ευτύχησα να έχω σημαντική βοήθεια από ανθρώπους του περιβάλλοντός μου που συμμερίζονται τις επιλογές μου, με βασικότερο τον άντρα μου που έχει ίδιες αναζητήσεις με εμένα. Βέβαια τον τελευταίο καιρό, που τα παιδιά μου μεγάλωσαν και είναι απολύτως ανεξάρτητα, τα πράγματα είναι πολύ πιο εύκολα, γιατί πλέον έχω και τη δική τους βοήθεια σε όλες τις δραστηριότητές μου.\n– Οι νέοι συγγραφείς που περνούν το κατώφλι σας φαντάζομαι θα είναι πολλοί! Πώς ξεχωρίζετε ποιος θα είναι αυτός που αξίζει να ασχοληθείτε μαζί του, τι είναι αυτό το κάτι που θα σας κάνει να ρίξετε μια παραπάνω ματιά στα γραπτά του; Υπάρχει μυστική συνταγή για την επιτυχία;\nΑπό τις εκδόσεις μας περνάνε και αφήνουν δείγμα της δουλειάς τους πολλοί νέοι άνθρωποι που κινούνται είτε από την αγάπη τους για τη λογοτεχνία είτε από την αίσθηση της ανάγκης για δημοσιότητα. Πράγματι τα χειρόγραφα είναι πολλά. Δεν είναι εύκολο να διαβαστούν όλα με προσοχή και μάλιστα γρήγορα, οπότε έχουμε το άγχος μήπως αδικήσουμε κάποιους. Αυτό που προσπαθούμε είναι να βγάζουμε καλά βιβλία. Η επιτυχία τώρα στη λογοτεχνία είναι σχετική. Μπορεί να βγει ένα καλό βιβλίο και να μην έχει, για διάφορους λόγους, την ανάλογη εμπορική κίνηση και αντίστροφα. Μέτρια βιβλία κάνουν μεγάλη εμπορική επιτυχία. Σε γενικές γραμμές πάντως το μυστικό για την επιτυχία νομίζω ότι είναι η πρωτότυπη ιδέα και η αξιοπρεπής χρήση της γλώσσας, που τα θεωρώ δυσεύρετα.\n– Στο Έναστρον διοργανώνετε κι άλλες εκδηλώσεις που αφορούν το θέατρο, τον κινηματογράφο, τη μουσική, τη φωτογραφία. Τέτοιοι χώροι στην επαρχία -δυστυχώς- ακόμη δεν υπάρχουν, ενώ θα έπρεπε να βρίσκονται σε κάθε πόλη, ώστε να μπορούν να γίνονται κοιτίδες πολιτισμού, κυρίως για τους νέους ανθρώπους. Μιλήστε μας λίγο γι’ αυτό.\nΤο Έναστρον ξεκίνησε το 2009 -σε λίγες μέρες συμπληρώνει πέντε χρόνια ζωής- και είμαστε πολύ χαρούμενοι που καταφέραμε να γίνει πόλος έλξης για τόσους πολλούς ανθρώπους, καλλιτέχνες και κοινό, που ασχολείται με την Τέχνη σε όλες τις μορφές της. Ο κόσμος μας αγάπησε πάρα πολύ, αποκτήσαμε πολλούς φίλους και στηριχτήκαμε στην ανιδιοτελή προσφορά τους, στην διοργάνωση πολλών εκδηλώσεων που έδωσαν ποιοτική ζωή στον χώρο, που καθημερινά, αλλά και τις Κυριακές, λειτουργεί ως βιβλιοπωλείο, καφέ και μπαρ, ροφήματα, ποτά και σνακς.\n– Την 1η Φλεβάρη θα έχουμε τη δυνατότητα να γνωρίσουμε τις εκδόσεις Έναστρον και όλους εσάς, σε μια ωραία παρουσίαση που γίνεται στο Βιβλιοτρόπιο για την συνέκδοση του βιβλίου «Έχω πάντα δικαίωμα» με την Unisef. Παρά τις δυσκολίες που ο κόσμος αντιμετωπίζει πάντα βοηθάει και δείχνει την προσφορά του ειδικά σε ό,τι αφορά τα παιδιά. Ποια είναι η δική σας εμπειρία πάνω σε αυτό;\nΗ συνεργασία μας με την Unicef ήταν μια ξεχωριστή και σπουδαία εμπειρία για μένα γιατί επιμελήθηκα κείμενα των σημαντικότερων συγγραφέων του ελληνικού παιδικού βιβλίου. Η ανάγνωσή τους μου προσέφερε ιδιαίτερη συγκίνηση και νομίζω ότι θα ευαισθητοποιήσει όλους τους αναγνώστες, μικρούς και μεγάλους, τονίζοντάς τους την ανάγκη να στηρίζουμε με όλες μας τις δυνάμεις τα δικαιώματα του παιδιού. Το βιβλίο συνοδεύεται από εξαιρετική εικονογράφηση, γεγονός που το κάνει ελκυστικό ακόμα και με το απλό ξεφύλλισμα.\nΕμείς βρήκαμε μεγάλη ανταπόκριση στο αναγνωστικό κοινό, γεγονός που δείχνει ότι και σε αυτούς τους δύσκολους καιρούς δεν έχουμε χάσει την ευαισθησία μας. Στην παρουσίαση των βιβλίων μας λοιπόν στο Βιβλιοτρόπιο το Έχω –πάντα –Δικαίωμα θα έχει ιδιαίτερη θέση. Θα μιλήσει για αυτό ο γνωστός συγγραφέας κ. Μάνος Κοντολέων που υπήρξε κι ο εμπνευστής της έκδοσής του.


Ντίνα Δασκαλοπούλου – Δημοσιογράφος » Πολλή βαβούρα για το… τίποτα\nΕλάχιστοι από εκείνους που διαδήλωναν πέρσι υπέρ του «ναι» κατέβηκαν στον δρόμο. | Τάσος Κωστόπουλος\nΕξ ου και οι συνεχείς παραινέσεις από μικροφώνου στους διαδηλωτές, «κάνουμε όλοι ένα βήμα εμπρός για να φαινόμαστε πολλοί», «τώρα φωνάζουμε όλοι μαζί», «πάμε ξανά».\nΗταν αναρίθμητα τα άρθρα, ήταν πολλά τα κηρύγματα από τηλεοπτικού άμβωνος που καλούσαν σε παλλαϊκό ξεσηκωμό τις προηγούμενες μέρες, αλλά δεν…\nΟι τηλε-ρεπόρτερ μετέδιδαν ανάλογα με τον βαθμό κινητοποίησης που είχε κάνει το Μέσο τους: κάποιοι έφτασαν τους διαδηλωτές στις 10.000 κι άλλοι σχολίαζαν πως «γρήγορα θα φτάσουν τις 50.000 στις επόμενες διαδηλώσεις» (σ.σ. που δεν έχουν ακόμα καν αναγγελθεί). 8.000 ανακοίνωσε η ΕΛ.ΑΣ., έως 5.000 τούς υπολόγιζαν έμπειροι δημοσιογράφοι.\nΗθελε να θυμίζει «Μένουμε Ευρώπη» και σίγουρα φιλοδοξούσε να δώσει εικόνα Βενεζουέλας η χτεσινή συγκέντρωση.\nΠαρά τις σφυρίχτρες, παρά τα πλακάτ, παρά τα ακριβά ιλουστρασιόν φλάιερ με τον Τσίπρα πίσω από τα κάγκελα, παρά τα «Πότε θα κάνει ξαστεριά», παρά τις ιαχές «ψεύτες» και τις κραυγές «κλέφτες», το κλίμα δεν ανέβηκε.\nΟχι μόνο γιατί η Ιστορία δεν επαναλαμβάνεται, αλλά και γιατί ο κόσμος χτες επ’ ουδενί δεν ήταν ο κόσμος του «ναι» – ή, τουλάχιστον, δεν έδινε αυτός τον παλμό.\nΗταν κυρίως μεγάλης ηλικίας, αποκαμωμένοι και ταλαιπωρημένοι άνθρωποι, που μάλλον δεν καταλάβαιναν το σύνθημα «Τσίπρα και Μαδούρο στο ίδιο μπαλαούρο».\nΕλάχιστοι από εκείνους που διαδήλωναν πέρσι υπέρ του «ναι» κατέβηκαν στον δρόμο.\nΑδωνις Γεωργιάδης- Μιλτιάδης Βαρβιτισώτης | Βασίλης Μαθιουδάκης – Τάσος Κωστόπουλος\nΕλάχιστη ήταν η ανταπόκριση στα «ηχηρά ονόματα» που διαδήλωναν μαζί τους:Αργύρης Ντινόπουλος, Αδωνις Γεωργιάδης, Γρηγόρης Ψαριανός, Μιλτιάδης Βαρβιτσιώτης, Πάνος Παναγιωτόπουλος ήταν εκεί, αλλά δεν πρωταγωνίστησαν στη συγκέντρωση.\nΟύτε καν ο Τζήμερος με την ντουντούκα του δεν συνήγειρε τα πλήθη.\nΟπως, ευτυχώς, δεν πρωταγωνίστησαν και τα ακροδεξιά στοιχεία που μαζεύτηκαν «αυθόρμητα» από νωρίς και προσπάθησαν να δημιουργήσουν κλίμα έντασης όταν κάποια αυτοκίνητα έβγαιναν από το υπόγειο πάρκινγκ της Βουλής.\nΣτα δικά τους χείλη ανέβαινε η λέξη «χούντα» με περισσή ευκολία, εκείνοι ούρλιαζαν για κρεμάλες, εκείνοι έβριζαν χυδαία κι εκείνοι, φυσικά, προσπαθούσαν να πείσουν τους διπλανούς τους για «ντου στη Βουλή».\nΤίποτε από όλα αυτά δεν έγινε φυσικά και μια μικρή στιγμιαία ένταση δημιουργήθηκε μόνο όταν ένας νεαρός προσπάθησε να κάψει μια σημαία της Ε.Ε.\nΕμοιαζε μάλλον αμήχανη η χτεσινή συγκέντρωση και σ’ αυτό δεν έφταιγε μόνο ότι δεν συνέδεε τους διαδηλωτές τίποτε άλλο πέρα από το «παραιτηθείτε».\nΗταν εμφανής η απόσταση ανάμεσα στην πρόθεση της διοργάνωσης και τη διοργάνωση την ίδια.\nΗθελε να θυμίζει κίνημα, αλλά κίνημα δεν ήταν.\nΗθελε να θυμίζει Ευρώπη, αλλά Ευρώπη δεν ήταν.\nΗθελε να μοιάζει δυναμικό και μοντέρνο, αλλά ούτε μοντέρνο ούτε δυναμικό ήταν.\nΟι διοργανωτές πόνταραν στην οργή μεταδίδοντας από τα μεγάφωνα αποσπάσματα από παλαιότερες ομιλίες του Αλέξη Τσίπρα, με έμφαση φυσικά στις υποσχέσεις που έδινε προεκλογικά.\nΩστόσο, ο θυμός δεν έγινε οργή. Ηταν μια ήπια διαμαρτυρία, με έντονα πατριωτικά, χριστιανικά και λαϊκότροπα στοιχεία.\nΚάπως έτσι, το «Μητσοτάκη, σώσε μας», που φώναζαν κάποιοι διαδηλωτές, συνδυαζόταν χαλαρά με το πλακάτ «Χριστέ μου, σώσε μας».\nΚι ο γνωστός Μητσάρας, αγαπημένος του φακού, αποφάνθηκε με το πλακάτ του: «Ο Χριστός αναστήθηκε, εμείς αποκλείεται».\n«Είναι μάλλον απογοητευτικό», λέει η 41χρονη Κατερίνα, fashion editor σε website. «Πού είναι εκείνοι οι χιλιάδες νέοι που δήλωναν ότι θα κατέβουν; Είμαστε καταδικασμένοι στο μόρφωμα ΣΥΡΙΖΑΝΕΛΛ για πάντα».\nΔίπλα της ο 35χρονος Γιώργος, που κι εκείνος κατέβηκε πέρσι υπέρ του «ναι»: «Κι εμένα μου προκαλεί εντύπωση το γεγονός ότι ο κόσμος είναι λίγος -σε σχέση μ’ αυτά που τραβάμε- κι ότι δεν είναι ενωμένος όπως πέρσι. Σήμερα ο καθένας λέει τα δικά του. Εγώ κατέβηκα για να πω ένα πράγμα: ώς εδώ, κύριοι. Εχω ένα μικρό εστιατόριο στα βόρεια προάστια και κοντεύω να το κλείσω. Αν δεν μπορείτε εσείς, παραιτηθείτε να αναλάβουν οι επόμενοι».\nΠεραστικοί + επισκέπτες + «παραιτηθείτε» = στο σύνολο καμιά 500αριά!\nΑραία αραία, να φαινόμαστε καμιά πεντακοσαρέα… Ούτε μία ώρα δεν κράτησε η συγκέντρωση των «παραιτηθείτε» στον Λευκό Πύργο, που μαζί με τους επισκέπτες του φεστιβάλ βιβλίου οι οποίοι περνούσαν από το σημείο και τους περαστικούς δεν ξεπέρασαν τα 500 άτομα.\nΗ συγκέντρωση ήταν προγραμματισμένη για τις 8 το βράδυ αλλά στις 8.10 δεν υπήρχαν περισσότερα από 25-30 άτομα.\nΛίγο αργότερα το πλήθος αυξήθηκε, αλλά καθώς πρόκειται για ένα πολυσύχναστο σημείο της πόλης οι αρχές τούς υπολόγισαν σχεδόν στα 500 άτομα.\nΤελικά, περίπου στις 9 το βράδυ… παραιτήθηκαν της προσπάθειας για μια «μεγαλειώδη» συγκέντρωση διαμαρτυρίας ενάντια στην κυβέρνηση και αποχώρησαν.\nΠάντως, οι λίγοι έστω διαδηλωτές έστησαν μικροφωνική στο πλακόστρωτο μπροστά στον Λευκό Πύργο, με μουσική και συνθήματα καλώντας σε παραίτηση την κυβέρνηση, στην οποία βγάζουν συμβολικά «κόκκινη κάρτα».\n«Ζητάμε μείωση της κρατικής σπατάλης, ζητάμε άμεσα μεταρρυθμίσεις σε όλους τους τομείς της καθημερινής ζωής μας, ζητάμε δραστική μείωση του ΦΠΑ και των νέων έμμεσων, άμεσων φόρων τους οποίους επιβαρυνόμαστε για τις αυταπάτες των ανεύθυνων κυβερνώντων, λέμε όχι στον διχασμό και στη δημιουργία ψεύτικων εχθρών στο εξωτερικό και στο εσωτερικό της χώρας, γιατί η θέση της χώρας μας στην ευρωζώνη είναι αδιαπραγμάτευτη», ήταν μερικά από αυτά που ακούστηκαν από τα ηχεία της μικροφωνικής.\nΚάποιοι κρατούσαν αυτοσχέδια πλακάτ με προτροπές προς την κυβέρνηση να αποχωρήσει.\nΣε όλους τους τόνους πληροφορούσαν τους περαστικούς ότι η συγκέντρωσή τους είναι «ακομμάτιστη», διοργανώθηκε από απλούς ανθρώπους μέσω Διαδικτύου και δεν έχουν οποιαδήποτε σχέση με συντεταγμένες πολιτικές διοργανώσεις.


Αναγνώστηκε 16426 φορές, Σχολιάστε πρώτος!\nΟδηγίες εκτελέσεως της δοκιμής καθίσεως σκυροδέματος\nΑναγνώστηκε 4774 φορές, Σχολιάστε πρώτος!\nΕναρξη παραγωγής εργοταξιακού σκυροδέματος μεγάλων έργων\nΑναγνώστηκε 14422 φορές, Σχολιάστε πρώτος!\nΑναγνώστηκε 15516 φορές, Σχολιάστε πρώτος!\nΑναγνώστηκε 10857 φορές, Σχολιάστε πρώτος!\nΑναγνώστηκε 5491 φορές, Σχολιάστε πρώτος!


Εκλογές για 14/6 ανακοίνωσαν οι Α.Σ.Π Ίωνες\nΑνακοίνωση εξέδωσε η διοίκηση του ΑΣΠ Ίωνες, με την οποία ενημερώνουν ότι λογω μη απαρτίας των μελών,η εκλογική διαδικασία για την ανάδειξη νέου ΔΣ θα επαναληφθεί στις 14/6.\nΣε Γενική συνέλευση με θέμα διοικητικό-οικονομικό απολογισμό και εκλογές για ανάδειξη νέου ΔΣ, συγκαλεί τα μέλη του την Τετάρτη 10/6 στο κλειστό «Ιωάννης Μεγγουλης», ο Γ.Σ Κερατέας.\nΣτον πάγκο της ΑΕ Αμπελοκήπων ο Παναγιώτης Μιχαλόπουλος\nΝέος προπονητής στην ανδρική ομάδα της ΑΕ Αμπελοκήπων, ανέλαβε ο Παναγιώτης Μιχαλόπουλος στη θέση του Βλάσση Σγουρού. Η ομάδα των Αμπελοκήπων την φετινή σεζόν, τερμάτισε στην 10η και προτελευταία θέση της Β΄εθνικής ΕΣΠΑΑΑ με 11 βαθμούς.\nΚίνηση ματ με Δελατόλα ο Εθνικός Πειραιώς\nΜια ακόμη δυνατή μεταγραφική κίνηση για την γυναικεία ομάδα του Εθνικού Πειραιώς , καθώς ανακοίνωσε την απόκτηση της Άννας Μαρίας Δελατόλα.\nΣελίδα 10 από 234


“Με απέλυσαν επειδή τόλμησα να υπερασπιστώ τη δουλειά μου”\nΔιαμαρτυρήθηκε για τη στάση της προϊσταμένου του τμήματος και απολύθηκε από το διευθυντή του Ελεύθερου Τύπου” Γιάννη Μιχελάκη !Ο λόγος για τη δημοσιογράφο Μελίνα Βαλτζή, η οποία τόλμησε να δηλώσει πως η συνέντευξη που πρότεινε στην προϊσταμένη του τμήματος, με τη Σία Κοσιώνη, απορρίφθηκε από την επικεφαλής του τμήματος, η οποία όμως στη συνέχεια , έκανε η ίδια τη συνέντευξη και δημοσιεύτηκε στον “Τύπο της Κυριακής”. Ο διευθυντής της εφημερίδας, Γιάννης Μιχελάκης, στη διαμαρτυρία της δημοσιογράφου για την οικειοποίηση του ρεπορτάζ αντέδρασε , απολύοντας την καταγγέλουσα! Η επιστολή της Μ. Βαλτζή έχει τη δική της αξία, διότι περιγράφει τις σκληρές συνθήκες εργασίας και αμοιβών , την ίδια ώρα που στον “Ελεύθερο Τύπο” εργάζονται δύο μέλη του διοικητικού συμβουλίου της ΕΣΗΕΑ. Όλη η επιστολή της Μ. Βαλτζή προς τα μέλη του ΔΣ της ένωσης συντακτών έχει ως εξής:\nΣτο τμήμα του τηλεοπτικού ρεπορτάζ όπου εργαζόμουν, ήμουν η μόνη από τους απολυμένους συναδέλφους μου του ΕΤ και η μόνη που γνώριζα επακριβώς τις απαιτήσεις της συγκεκριμένης θέσης. Αυτό σημαίνει ότι έπρεπε να εκπαιδεύσω τις νέες συναδέλφους και παράλληλα να βγάζω τον κύριο όγκο της δουλειάς. Το αποτέλεσμα ήταν να δουλεύω 12 ώρες την ημέρα, τόσο για τις απαιτήσεις του καθημερινού φύλλου όσο και για την έκδοση του κυριακάτικου τηλεοπτικού περιοδικού, χωρίς ωστόσο ούτε ένα ευρώ επιπλέον αμοιβής για τα κυριακάτικα, όπως προβλέπει η σύμβαση. Κι όλα αυτά μέσα σε άθλιες, όπως ανέφερα και παραπάνω, συνθήκες: εξαιρετικά περιορισμένο αριθμό ηλεκτρονικών υπολογιστών (πολλές φορές την ημέρα έπρεπε να παραχωρήσω τη θέση μου σε συναδέλφους άλλων ρεπορτάζ για να γράψουν το δικό τους θέμα ή να τσεκάρουν τα email τους), έλλειψη τηλεφώνων, ιδιαίτερα επιβαρυντική ατμόσφαιρα λόγω του μεγάλου αριθμού συντακτών σ’ έναν χώρο ελάχιστων τετραγωνικών, κάκιστο φωτισμό, κλπ. Παρόλα αυτά, έφερα εις πέρας με επιτυχία το κομμάτι της δουλειάς που μου είχε ανατεθεί. Την περασμένη Δευτέρα 30 Νοεμβρίου, πρότεινα στην προϊσταμένη του τμήματός μου, Κατιάνα Ματζαρίδου, να κάνω συνέντευξη και εξώφυλλο για το τηλεοπτικό περιοδικό της Κυριακής μια παρουσιάστρια ειδήσεων. Εκείνη μου το αρνήθηκε λέγοντας ότι υπήρχε έτοιμη μια συνέντευξη άλλου τηλεοπτικού προσώπου. Γεγονός που αποδείχτηκε πέρα για πέρα αναληθές, αφού με τεράστια έκπληξη διαπίστωσα τρεις μέρες μετά, ότι το εξώφυλλο του συγκεκριμένου τεύχους του περιοδικού, φιλοξενούσε την συνέντευξη που εγώ είχα προτείνει, γραμμένη από την κυρία Ματζαρίδου. Όταν την επομένη μου ζήτησε να προτείνω ονόματα για μελλοντικές συνεντεύξεις, της είπα ότι δεν θα το κάνω και ότι η προαναφερθείσα συμπεριφορά της συνιστά αιτία αναφοράς στο Πειθαρχικό Συμβούλιο της Ενωσής μας. (Αξίζει σ’ αυτό το σημείο να αναφέρω ότι καθ’ όλη τη διάρκεια της περασμένης εβδομάδας, όσες φορές ζητούσα από την εν λόγω «συνάδελφο» και προϊσταμένη του τηλεοπτικού τμήματος να μου πει πώς θέλει να γίνει το τάδε θέμα ή σε τι χρόνους θέλει να παραδοθεί το δείνα υλικό, η απάντηση που έπαιρνα ήταν «νομίζεις ότι πρέπει να με νοιάζει με τα χρήματα που παίρνω;»). Την Παρασκευή 4 Δεκεμβρίου με κάλεσε ο διευθυντής της εφημερίδας κ. Γιάννης Μιχελάκης και μου ανακοίνωσε την απόλυσή μου. Ως αιτία ανέφερε τη διαφωνία μου με την κυρία Ματζαρίδου και επιχείρημά του ήταν ότι «αυτά συμβαίνουν». Μήπως το επιχείρημα του κ. Μιχελάκη ότι «αυτά συμβαίνουν», δηλαδή συνάδελφοι να οικειοποιούνται τα ρεπορτάζ άλλων συναδέλφων τους, τελικά μεταφράζεται ότι «συμβαίνει» να απολύονται και όσοι διαμαρτύρονται γι’ αυτό;


Συνεχίζεται η θεατρική παράσταση Ο Αίσωπος… σε κόμιξ στον Μύλο\nΤο Δημοτικό Θέατρο Τρικάλων παρουσιάζει σε συνεργασία με τον Θεατρικό Οργανισμό «Μικρός Βορράς» μια εξαιρετική παράσταση, εκπαιδευτικού και διαδραστικού χαρακτήρα, Ο Αίσωπος… σε κόμιξ.\nΠέντε μύθοι του Αισώπου, διδακτικοί και διαχρονικοί, ζωντανεύουν μπροστά στα μάτια των μικρών θεατών: Οι δύο φίλοι και η αρκούδα, Η γαλατού, Οι δύο τράγοι, Η αλεπού και τα σταφύλια, Ο ψεύτης βοσκός.\nΟι μύθοι του Αισώπου με τη γλαφυρότητά τους και το εξαιρετικά λιτό και πυκνό τους ύφος προσφέρουν απίστευτη χαρά στα παιδιά, που γοητεύονται και διασκεδάζουν με την καρδιά τους όταν τους παρακολουθούν.\nΟι τεχνικές της σκηνικής αφήγησης μας επιτρέπουν να ακούμε πουλιά ζώα ερπετά δέντρα ψάρια να μιλάνε με τόση φυσικότητα που αμέσως μπορούμε να τα παραλληλίσουμε με ανθρώπους που ζούνε γύρω μας.\nΑυτό κάνουν οι μύθοι του Αισώπου με τον πιο όμορφο τρόπο. Προσφέρουν γνώση και σοφία μέσα από τη διασκέδαση. Το γέλιο λειτουργεί σαν βάλσαμο.\nΗ παράσταση χρησιμοποιεί διαφορετικά είδη θεάτρου: παντομίμα, κουκλοθέατρο, physical theater, μάσκα, drama in education, υποκριτική στο όριο του κόμικ, διαδραστικά στοιχεία, που επιτρέπουν στα ίδια τα παιδιά να συμμετέχουν στην ιστορία να προβληματίζονται, να εκφράζουν την άποψή τους, και σε κάποιες στιγμές να οδηγούν την εξέλιξη των μύθων, με σκοπό να ικανοποιηθούν αισθητικά αλλά και παράλληλα να τους προσφέρει ιδέες και τροφή για τις δικές τους παραστάσεις.


Αισιόδοξος ο Ρέγια - Onsports.gr\nΔημήτρης Δρίζος\t22 Μαίου 2011, 13:35\nΑισιόδοξος ο Ρέγια\nΟ τεχνικός της Νάπολι, Εντοάρντο Ρέγια εξέφρασε την αισιοδοξία του πως η Λάτσιο θα καταφέρει να πάρει το εισιτήριο για το Champions League, παρόλο που δεν εξαρτάται από τους Ρωμαίους.\nΑυτή την στιγμή η Ουντινέζε βρίσκεται στην 4η θέση και θέλει μόνο ένα πόντο στον αγώνα με την Μίλαν, η οποία είναι αδιάφορη, αφού έχει κατακτήσει ήδη το πρωτάθλημα.\n«Δεν έχει τελειώσει τίποτα. Έχουμε έναν στόχο αλλά για να τον πετύχουμε θα πρέπει να νικήσουμε την Λέτσε. Μόνο στην λήξη του αγώνα μας θα μάθουμε τι έγινε στο παιχνίδι της Ουντινέζε με την Μίλαν», σχολίασε ο Ρέγια.\n«Ακούω πολλά σχετικά με τις μεταγραφές και θα είναι τεράστιο λάθος να επικεντρωθούμε σε αυτό. Ο στόχος μας είναι να πάρουμε την νίκη με τη Λέτσε. Θα σκεφτώ το μέλλον μου μετά το τέλος του παιχνιδιού ωστόσο είναι νωρίς για το αν θα παραμείνω ή όχι», κατέληξε ο Ιταλός τεχνικός.


Beauty Dust: Movie Night ➳ The Truman Show, Eurotrip, Anastasia & Inception\nMovie Night ➳ The Truman Show, Eurotrip, Anastasia & Inception\nΈχω αρκετό καιρό να κάνω movie night post, κυρίως επειδή δεν πρόλαβα να δω σύντομα αρκετές ταινίες, αλλά επέστρεψα με 4! Στο τέλος του post θα υπάρχει και βίντεο που μιλάω γι'αυτές τις ταινίες, οπότε επιλέγεις την μορφή που σε βολεύει περισσότερο.\nΣτην συγκεκριμένη ταινία βλέπουμε την ζωή του Truman, η οποία είναι όλη ένα σόου στην τηλεόραση, αλλά ο Truman νομίζει πως είναι η πραγματικότητα. Ζει σε ένα νησί, στο οποίο κατοικούν μόνο ηθοποιοί που συναναστρέφονται με τον Truman και όλα αυτά ελέγχονται από έναν σκηνοθέτη. Μέχρι που γίνεται κάποιο μπέρδεμα και ο Truman αρχίζει να καταλαβαίνει ότι τίποτα από αυτά δεν είναι αληθινό και προσπαθεί να ξεφύγει.\nΕίναι μια ταινία που έχει πάρα πολύ ωραία υπόθεση, αλλά δεν μου άρεσε καθόλου η ερμηνεία του Jim Carrey, διότι φαίνεται λες και παίζει σε κωμωδία όλη την ώρα. Δεν είναι ιδιαίτερα συγκινητική ταινία, αλλά από την αρχή μέχρι το τέλος καταφέρνει να σε κρατήσει στην οθόνη, χωρίς να βαρεθείς ούτε λεπτό.\nΣτο Eurotrip, έχουμε τον πρωταγωνιστή μας τον Scott, τον οποίο τον χωρίζει η κοπέλα του την ημέρα της αποφοίτησής του από το λύκειο και έπειτα μαθαίνει ότι η κοπέλα του είχε και άλλους. Ο Scott μιλούσε και με μία κοπέλα στο ίντερνετ από την Γερμανία, αλλά νόμιζε από το όνομά της πως ήταν αγόρι και όταν αυτή του πρότεινε να βρεθούν, ο Scott την απέρριψε. Όταν συνειδητοποίησε ότι είναι κοπέλα, αποφάσισε να πάει στην Γερμανία να την βρει, αλλά αυτός και η παρέα του είχαν κάποια μπλεξίματα στην Ευρώπη.\nΧάρηκα λίγο περισσότερο όταν συνειδητοποίησα ότι σε αυτήν την ταινία παίζει ένα γνώριμο πρόσωπο. Δεν θυμάμαι ακριβώς το πραγματικό της όνομα, πάντως έκανε την Georgina στο Gossip Girl και έπαιζε και στο 17 Again. Κατά την γνώμη μου, αν δεν είχε τόσες σκηνές με γυμνό, θα την κατέτασσα στις εφηβικές ταινίες. Είναι χιουμοριστική ταινία για να περάσεις την ώρα σου, αλλά λίγο προβλέψιμη. Παρόλα αυτά περνάει γρήγορα η ώρα και δεν νιώθεις ότι βαριέσαι.\nΣτην συγκεκριμένη ταινία, η Anastasia είναι η κόρη του τσάρου της Ρωσίας και ζει μια όμορφη ζωή με την οικογένειά της, μέχρι που ο Rasputin καταριέται όλη την οικογένεια. Όλη η οικογένεια σκοτώνεται, εκτός από την Anastasia και την γιαγιά της. Η γιαγιά της καταφέρνει να ξεφύγει, αλλά δεν καταφέρνει να σώσει την Anastasia, η οποία χτυπάει και παθαίνει αμνησία, οπότε μεγαλώνει σε ορφανοτροφείο. Έχει όμως ένα κολιέ το οποίο γράφει «μαζί στο Παρίσι» κι έτσι φεύγοντας από το ορφανοτροφείο αναζητά τρόπο να πάει στο Παρίσι. Κάπως έτσι πέφτει στον Dimitri, ο οποίος προσπαθεί να εκπαιδεύσει κοπέλες ώστε να φέρονται όπως η Anastasia και να τις οδηγήσει στην γιαγιά της για να κερδίσει κάποιο χρηματικό ποσό.\nΕννοείται πως δεν είναι μια ταινία που είδα τώρα για πρώτη φορά, όπως οι άλλες, αλλά επειδή είναι η αγαπημένη μου ταινία κινουμένων σχεδίων, ήθελα να την δω ξανά, οπότε είπα να σας μιλήσω και γι’αυτήν. Και είναι αγαπημένη μου ταινία, διότι δημιουργεί όλο αυτό το μυστήριο και ήθελα να μάθω αν βασίζεται σε αληθινή ιστορία. Μετά από έρευνα ανακάλυψα ότι βασίζεται σε αληθινά πρόσωπα και πως μετά τον θάνατο της οικογενείας υπήρχαν φήμες πως η Anastasia επέζησε. Επίσης, έχει πολύ ωραία τραγούδια και σε κρατάει σε αγωνία από την αρχή μέχρι το τέλος. Είναι και λίγο τρομακτική, αλλά ευτυχώς δεν φοβόμουν όταν την έβλεπα πιο μικρή.\nΣε αυτήν την ταινία, ο πρωταγωνιστής μας, ο Cobb, μπορεί να μπαίνει μέσα στα όνειρα των ανθρώπων και από εκεί να κλέβει πληροφορίες προς δικό του συμφέρον. Έτσι, προσλαμβάνεται για να μπει μέσα στο όνειρο του γιου ενός μεγαλοεπιχειρηματία που πεθαίνει και να τον κάνει να καταστρέψει την επιχείρηση του πατέρα του υποσυνείδητα.\nΠροσπάθησα να δω αυτήν την ταινία το 2011 δύο φορές, αλλά και τις δύο φορές χάλασε τον λάπτοπ μου στα πρώτα 5 λεπτά της ταινίας και έπειτα δεν την είδα ποτέ. Βέβαια, καλύτερα, γιατί το 2011 ίσως και να μην την κατανοούσα τόσο πολύ. Είναι μια υπέροχη ταινία με πολλή δράση και ενώ κρατάει 2μιση ώρες, δεν σε κουράζει ούτε λίγο και νιώθεις ότι δεν πέρασε καν τόση ώρα. Το πιο ενδιαφέρον είναι το πώς λειτουργεί το υποσυνείδητο του πρωταγωνιστή σε όλη αυτή την προσπάθεια από τα προσωπικά του βιώματα, καθώς και η ιστορία που υπάρχει πίσω από αυτά που την μαθαίνουμε σταδιακά κατά την διάρκεια. Το cast της ταινίας εξαιρετικό και ο Di Caprio υπέροχος σε αυτήν την ταινία!\nΩπ, λάθος trailer :P\nΚαι τώρα το δικό μου βίντεο:\nΑυτές ήταν οι ταινίες που είδα τελευταία. Πες μου αν έχεις δει κάποια από αυτές και ποια είναι η άποψή σου. Μπορείς να δεις και το βίντεο για να μάθεις περισσότερες πληροφορίες.\nΑναρτήθηκε από Αγγελική Υ. στις 12:09:00 μ.μ.\nΕτικέτες αναστασία, ζωντανή μετάδοση, κριτική, νύχτα ταινίας, ταινία, ταινίες, anastasia, eurotrip, inception, Movie Night, movie review, the truman show\nKaramella mou 13 Μαΐου 2016 - 4:05 μ.μ.\nΈχω δει το eurotrip πριν χρόνια...μου άρεσε αρκετά :-)\nDespoina S 16 Μαΐου 2016 - 1:44 μ.μ.\nΔεν έχω δει ποτέ το Truman Show, οπότε μπαίνει στο πρόγραμμα!\nΌντως το Eurotrip δεν μπορεί να την πεις εφηβική, αν & όλο κατά την εφηβεία την είδαμε! >:O\nΗ Αναστασία είναι κλασική αξία & είναι στο top 3 των αγαπημένων μου κινουμένων σχεδίων!


Μητσοτάκης: Τη λειτουργία ιδιωτικών πανεπιστημίων θα επιτρέψει η ΝΔ | ΠΟΛΙΤΙΚΗ | Η ΚΑΘΗΜΕΡΙΝΗ\nΜητσοτάκης: Τη λειτουργία ιδιωτικών πανεπιστημίων θα επιτρέψει η ΝΔ\nΩς πρώτη προτεραιότητά του χαρακτήρισε ο Πρόεδρος της Νέας Δημοκρατίας κ. Κυριάκος Μητσοτάκης, την αναβάθμιση του πανεπιστημίου, ενώ τόνισε ότι η ΝΔ θα επιτρέψει τη λειτουργία ιδιωτικών πανεπιστημίων, πάντοτε με αυστηρά κριτήρια αδειοδότησης και έλεγχο.\nΣε συζήτηση που είχε, σήμερα, Τρίτη με πρωτοετείς φοιτητές στην Αθήνα, εξέφρασε μεταξύ άλλων την πίστη του στις δυνατότητες της νέας γενιάς να προοδεύσει και να διαμορφώσει μια καλύτερη ελληνική κοινωνία.\n«Συμβιβαζόμαστε, αργά αλλά σταθερά, με ένα συνολικό επίπεδο ζωής και εκπαίδευσης που δεν μας ταιριάζει και δεν μας αξίζει. Δεν σας αξίζει», τόνισε ο κ. Μητσοτάκης.\nΜιλώντας για το δημόσιο Πανεπιστήμιο, εξέφρασε τον προβληματισμό του για την κατεύθυνση στην οποία βαδίζει, αναφέροντας: «Το Πανεπιστήμιο χάνει - μετά και τις πρόσφατες νομοθετικές ρυθμίσεις - αρκετούς βαθμούς αυτονομίας. Δεν έχει τη δυνατότητα να κάνει αυτά που θέλει. Ελέγχεται πολύ αυστηρά από το Υπουργείο Παιδείας. Και δεν έχει την διασύδενση με την πραγματική οικονομία, με την αγορά».\n«Πρέπει», είπε ο Πρόεδρος της Νέας Δημοκρατίας, «να συνδέσουμε την αγορά με τα πανεπιστήμια. Να ανοίξουμε τα ιδρύματα. Ώστε να έχουν μεγαλύτερη ευελιξία στη διαμόρφωση των προγραμμάτων τους. Και να σας δώσουμε τη δυνατότητα να κάνετε πρακτική ενώ μέσα από την έρευνα, στόχος είναι να δοθούν κίνητρα για τη δημιουργία start ups».\nΣε αυτό το πλαίσιο, χαρακτήρισε πρώτη προτεραιότητα την αναβάθμιση του πανεπιστημίου, ενώ ανέφερε ότι η Νέα Δημοκρατία θα επιτρέψει τη λειτουργία ιδιωτικών πανεπιστημίων, πάντοτε με αυστηρά κριτήρια αδειοδότησης και έλεγχο.\nΆσκησε έντονη κριτική στην Κυβέρνηση, η οποία με τα «ράβε – ξήλωνε» και τα «μπρος – πίσω» στην Παιδεία «παίζει με την αγωνία των παιδιών και των γονέων» ενώ συμπλήρωσε: «Δεν βλέπω κανένα λόγο να έχουμε διπλές εξετάσεις για εισαγωγή στην τριτοβάθμια εκπαίδευση».\nΟ κ. Μητσοτάκης εξέφρασε την πεποίθησή του ότι η Ελλάδα μπορεί «να γίνει περιφερειακό κέντρο εκπαίδευσης» και συνέχισε: «Όχι μόνο δεν θα εξάγουμε φοιτητές, αλλά θα εισάγουμε. Θα αξιοποιήσουμε τα συγκριτικά μας πλεονεκτήματα. Δεν βλέπω το λόγο γιατί η Ελλάδα δεν μπορεί να έχει την καλύτερη σχολή τουριστικών επαγγελμάτων στον κόσμο».\nΑναφερόμενος στο άσυλο, υπογράμμισε ότι «δεν αποτελεί ασυλία η προστασία παράνομης δραστηριότητας», ενώ δεσμεύτηκε ότι θα υπάρχει αλλαγή του νομοθετικού πλαισίου για το συγκεκριμένο ζήτημα.\n«Δεν νοείται», είπε ο Αρχηγός της Αξιωματικής Αντιπολίτευσης, «να υπάρχει βία στα Πανεπιστήμια. Εάν το ανεχόμαστε έχουμε συμβιβαστεί με κάτι που δεν είναι κανονικό. Δεν νοείται να υπάρχουν προπηλακισμοί, μολότοφ και ναρκωτικά. Ο νόμος και η τάξη θα επιβληθούν εντός του πανεπιστημίου. Είναι και αυτό δημόσιος χώρος».


1019816/373/Α0012/22.5.2007 Έκπτωση τόκων δανείου για αγορά πρώτης κατοικίας σε περίπτωση που το ύψος του δανε\nΑθήνα, 22 Μαΐου 2007\nΑπαντώντας στο 3436/16.2.2007 έγγραφό σας, αναφορικά με το πιο πάνω θέμα, σας πληροφορούμε τα εξής:\n1. Από τις διατάξεις της περίπτωσης γ΄ του άρθρου 17 του Κ.Φ.Ε. (ν.2238/1994) προκύπτει ότι για τον προσδιορισμό του τεκμηρίου με βάση την αγορά ακινήτου, ως τίμημα αγοράς λαμβάνεται η αξία που προσδιορίζεται σύμφωνα με τις διατάξεις του άρθρου 41 του ν.1249/1982 και αν το τίμημα που καθορίζεται στα οικεία πωλητήρια συμβόλαια είναι μεγαλύτερο από την πιο πάνω αξία, ως καταβαλλόμενη δαπάνη λαμβάνεται το καθοριζόμενο σε αυτά τα συμβόλαια τίμημα.\n2. Επίσης, από τις διατάξεις της περίπτωσης γ΄ της παραγράφου 3 του άρθρου 9 του Κ.Φ.Ε. (ν.2238/1994) προβλέπεται η μείωση του φόρου εισοδήματος του φορολογουμένου κατά ποσοστό 20% του ποσού των δεδουλευμένων τόκων που καταβάλλει αυτός για στεγαστικά δάνεια για απόκτηση πρώτης κατοικίας με τις προϋποθέσεις που τίθενται στις διατάξεις αυτές.\n3. Σύμφωνα με το έγγραφό σας, φορολογούμενός σας το έτος 2004 αγόρασε α΄ κατοικία αντί αξίας 96.644,39 ευρώ, όπως αναγράφεται στο συμβόλαιο αγοράς. Η αξία αυτή συμπίπτει με την αντικειμενική αξία και γι' αυτήν την αξία έτυχε απαλλαγής από το φόρο μεταβίβασης. Την αγορά έκανε με δάνειο ύψος 190.000 ευρώ, όπως αναγράφεται στις από 16.3.2006 βεβαιώσεις της Εμπορικής Τράπεζας. Ρωτάτε αν αναγνωρίζονται για μείωση φόρου οι τόκοι που αναλογούν στο σύνολο του δανείου ή μόνον αυτοί που αναλογούν στο ποσό του τιμήματος αγοράς.\n4. Κατόπιν των ανωτέρω, σας πληροφορούμε ότι στη δήλωση εισοδήματος δεν μπορούν να αναγνωρισθούν τόκοι που αναλογούν σε δάνειο ύψους μεγαλύτερου από την αξία αγοράς που αναγράφεται στο συμβόλαιο. Θα αναγνωριστούν μόνοι οι τόκοι που αναλογούν σε ποσό δανείου 96.644.39 ευρώ.\n5. Περαιτέρω, για τα λοιπά θέματα που τυχόν ανακύπτουν στην περίπτωση του φορολογουμένου σας, αρμόδιοι είστε εσείς για να επιληφθείτε.


ΚΑΣΤΑΝΙΑ ΠΙΕΡΙΑΣ news: Μεζεκλίδικες πιπεριές Φλωρίνης, γεμιστές με χοιρινό και ρύζι\nΣτη Φλώρινα φτιάχνουν γεμιστά με φρέσκες πιπεριές το καλοκαίρι και με αποξηραμένες το χειμώνα. Τη συγκεκριμένη συνταγή τη φτιάχνουν με ξερές πιπεριές, τις οποίες μουλιάζουν για να μαλακώσουν . εμείς τη φτιάξαμε με φρέσκες, που ψήσαμε στο φούρνο. Η ιδιαιτερότητα της συνταγής έγκειται στο ότι η γέμιση μαγειρεύεται και μετά μπαίνει στις ήδη ψημένες (ή ξερές και μουλιασμένες πιπεριές) - έτσι, παραμένει ιδιαίτερα ζουμερή.\nΣε μια φαρδιά κατσαρόλα ζεσταίνουμε το λάδι σε δυνατή φωτιά και σοτάρουμε το χοιρινό για περίπου 5 λεπτά, μέχρι να ροδίσει καλά. Ρίχνουμε το κρεμμύδι και συνεχίζουμε το σοτάρισμα για άλλα 3 - 4 λεπτά, μέχρι να μαλακώσει ελαφρώς.\nΠροσθέτουμε τον πελτέ, τη ρίγανη, το θυμάρι, το γλυκό πιπέρι, το μπούκοβο και αλάτι και ανακατεύουμε με ξύλινη κουτάλα για περίπου 1 - 2 λεπτά, μέχρι να αναμειχθούν. Ρίχνουμε 200 ml νερό και βράζουμε για 1 - 2 λεπτά, μέχρι να αρχίσουν τα υγρά να κοχλάζουν. Ρίχνουμε το ρύζι, ανακατεύουμε και μετριάζουμε τη φωτιά.\nΜαγειρεύουμε για περίπου 15 - 20 λεπτά, μέχρι να μαλακώσει το ρύζι και να φουσκώσει. Μπορεί να χρειαστεί να προσθέσουμε λίγο νερό μέχρι να γίνει το ρύζι. Αποσύρουμε και αφήνουμε να κρυώσει ελαφρώς.


Εκλογές: Καταστάσεις που δεν έχουν προηγούμενο...\nΚαταστάσεις που δεν έχουν προηγούμενο...\nΤΗΝ ΑΝΑΓΚΗ φιλοτιμία είχε ποιήσει ο Κ. Καραμανλής, όταν προ μηνών διέρρευσε ο επικοινωνιακός του μηχανισμός ότι θα απέκλειε από τα ψηφοδέλτια όσους είχαν «πληγώσει την παράταξη» με τις πράξεις ή τη συμπεριφορά τους. Μόνο που όταν έκανε γνωστή αυτήν την απόφασή του δεν είχε συνυπολογίσει ότι τέτοιες ενέργειες που αγγίζουν την τιμή και την αξιοπρέπεια των θιγομένων προϋποθέτουν και δημοσιοποίηση των λόγων για τους οποίους τιμωρούνται.\nΟΙ ΣΟΒΑΡΟΤΕΡΑ εκτεθειμένοι επέλεξαν να αποχωρήσουν «αναίμακτα», αποσύροντας τις υποψηφιότητές τους και προσβλέποντας στο μέλλον. Αλλά κάποιοι άλλοι ή αρνήθηκαν αυτήν τη διαδικασία ή δεν τους προσφέρθηκε ως λύση. Και το αποτέλεσμα είναι η εσωκομματική κρίση που συγκλονίζει από προχθές τη Νέα Δημοκρατία.\nΔΙΑΤΕΙΝΟΝΤΑΙ οι εκπροσωπούντες τον Κ. Καραμανλή ότι κριτήριο για την απόφασή του υπήρξε η συνολική αξιολόγηση της δράσης ενός μέλους της Κοινοβουλευτικής Ομάδας του κόμματος. Αλλά τέτοιου είδους δικαιολογίες είναι επιεικώς αστείες, όταν η άποψη που επικρατεί στην κοινή γνώμη είναι ότι ο αποκλεισμός από τα ψηφοδέλτια αποτελεί ποινή για εμπλοκή σε σκάνδαλα, με σημαντικότερο το σκάνδαλο του Βατοπεδίου.\nΑΓΝΟΗΣΕ αυτήν την παράμετρο ο Κ. Καραμανλής και το αποτέλεσμα ήταν το εσωκομματικό πρόβλημα που προκάλεσε. Η εικόνα του αγανακτισμένου πρώην υπουργού που εισβάλλει στα γραφεία του κόμματος αξιώνοντας εξηγήσεις και οι βαριές δηλώσεις του στη συνέχεια μπροστά στις τηλεοπτικές κάμερες για το στενό περιβάλλον του πρωθυπουργού αποτελούν καταστάσεις που δεν έχουν προηγούμενο στην πολιτική ζωή της χώρας.\nΔΕΝ ΥΠΑΡΧΕΙ αμφιβολία ότι αυτές οι εικόνες θα αποδειχτούν η αφετηρία γεγονότων και καταστάσεων, που θα σημαδέψουν τις μετεκλογικές εξελίξεις. Και ο Σ. Τσιτουρίδης και ο Π. Δούκας δεν είναι διατεθειμένοι να αποχωρήσουν από την πολιτική ζωή, αποδεχόμενοι να αποτελέσουν τα εξιλαστήρια θύματα μιας πενταετούς κυβερνητικής θητείας, η οποία είχε ως κύριο γνώρισμά της την παραγωγή σκανδάλων.\nΟ Κ. ΚΑΡΑΜΑΝΛΗΣ θα τους ξαναβρεί μπροστά του. Και μάλιστα χωρίς να είναι σε θέση ισχύος όπως ήταν προχθές.\nΓΝΩΜΗ, ΕΘΝΟΣ, 16/09/2009\nΑναρτήθηκε από Liondas στις 1:28 π.μ.\nΕτικέτες Εθνος, Εκλογές 2009, Νέα Δημοκρατία